09 декабр 2019, Тошкент вақти: 10:02\nЭрон: Россия ва Хитой билан ҳарбий-денгиз машқлари декабрда бошланади\nЭрон ҳарбий-денгиз кучлари қўмондони ўз қўл остидаги қўшинлар жорий йил охири ва келаси йил бошида Россия ва Хитой иштирокидаги қўшма ҳарбий машқларда иштирок этишини маълум қилди.\nВице-адмирал Ҳусайн Хонзодий 30 ноябрда 22 декабрдан 20 январга қадар Ҳинд океани шимолида ҳарбий машқлар бўлиб ўтишини айтди.\nАдмиралнинг баёнотида ҳарбий машқларнинг аниқ манзили ошкор этилмади, аммо ахборот воситалари улар Ўмон кўрфазида бўлиб ўтказилишини хабар қилди. Ўша жойда бир неча марта нохуш ҳодисалар юз берган эди.\n“Машқлардан мақсад Ҳинд океанининг шимолий қисмидаги турли нохуш ҳодисалар, жумладан, қароқчилик ҳужумлари рўй бераётган жойда хавфсизликни таъминлаш ва мустаҳкамлашдан иборат”, дея хабар қилди Эроннинг “Тасним” ахборот агентлиги адмиралнинг сўзларига таяниб.\nХонзодий икки кун олдин машқлар “яқин келгуси”да рўй беришини ва қўшма амалиётлар “бутун дунёга ўзига хос сигнал бўлиши”ни айтган эди.\nРоссия ташқи ишлар вазири Сергей Лавров 2 октябрда террорчиликка ва қароқчиликка қарши миссиялар ўтказишга тайёргарлик кўриш бўйича машқлар ўтказиш режалаштирилаётганини маълум қилган эди.\nҚўшма машқлар учта мамлакатнинг Ғарб билан муносабатлари кескинлашган пайтга тўғри келмоқда.\nG20 га раислик, кескин танқидларга қарамай, Саудия Арабистонига ўтди\nСаудия Арабистони 1 декабрдан G20 - Катта йигирмалик гуруҳига раисликни қабул қилиб олди.\nҲукумат вакилининг билдиришича, раислик давомида асосий эътибор аёллар ва ёшларга имконият бериш, шунингдек, сайёрани ҳимоя қилиш ва технологик тараққиёт афзалликларини баҳам кўришга қаратилади.\nG20 гуруҳига раислик Япониядан нефтга бой подшоҳликка ўтмоқда. Саммитни келаси йилнинг 21-22 ноябрь кунлари Риёд шаҳрида ўтказиш режаланган.\nАҚШ иттифоқчиси бўлган Саудия Арабистони ўтган йил октябрида Истанбул консуллигида “Washington Post” газетаси журналисти Жамол Хашогги ўлдирилгани, аёллар ҳуқуқи ҳимояси фаоллари таъқиб қилингани ва Яманда кўпчилик ўлимига сабаб бўлган урушдаги иштироки ортидан кескин танқидга учраган.\nАҚШ разведка хизматлари Хашоггининг ўлдиришга Саудия Арабистонининг валиаҳд шаҳзодаси Муҳаммад ибн Салмон буйруқ берган, деган хулосага келди.\n“Amnesty International” ташкилоти G20 гуруҳига аъзо мамлакатларни “Саудия ҳукуматига инсон ҳуқуқи қўпол тарзда бузилиш ҳолларига барҳам бериши учун босим ўтказиш”га чақирди.\nҚароргоҳи Британияда жойлашган ушбу ташкилотнинг 29 ноябрда тарқатилган баёнотида шундай дейилади:\n“G20 гуруҳи етакчилари фойдали бизнес алоқалари эвазига подшоҳликдаги инсон ҳуқуқи бузилиши билан боғлиқ даҳшатли вазиятга кўз юмишни давом эттирмаслиги керак”.\nЕвропада 6 мамлакат АҚШ қарши бўлган Эрон билан бартер тизимига қўшилди\nЕвропанинг 6 мамлакати қўшилган бартер тизими фирмаларга, АҚШ санкцияларини бузмаган ҳолда, Эрон билан бизнес қилиш имконини бериш мақсадида ишлаб чиқилган.\n30 ноябрда эълон қилинган Франция, Британия, Германия ҳукуматлари қўшма баёнотида Бельгия, Дания, Финляндия, Нидерландия, Норвегия ва Швеция ҳукуматларининг INSTEXга акциядор сифатида қўшилиши самимий олқишланган.\nҚўшма Штатлар ушбу режага кескин қаршилик кўрсатмоқда. Вице-президент Майк Пенс жорий йил бошида, “европалик шерикларнинг АҚШнинг ушбу қотил инқилобий режимга қарши санкцияларига нисбатан кўпорувчиликни бас қилиш вақти келди”, деб айтган эди.\nИдораси Парижда жойлашган INSTEX (Instrument in Support of Trade Exchanges – Савдо алмашувларини қўллаб-қувватлаш воситаси) молиявий дастак бўлиб, мақсади Эронга АҚШ доллари эмас, бартер тизимидан фойдаланган ҳолда нефтини сотиш ҳамда эвазига бошқа маҳсулотлар ва хизматлар олиш имконини беради.\nҚўшма баёнотда айтилишича, янги аъзоларнинг қўшилиши “INSTEXни мустаҳкамлайди ҳамда Европа билан Эрон ўртасида қонуний савдо-сотиққа кўмаклашиш борасидаги саъй-ҳаракатларини намойиш этади”.\nРежада АҚШ санкциялари қамраб олмаган соҳаларга эътибор қаратилади ҳамда у даставвал “Эрон халқи учун фармацевтика, тиббий қурилмалар ва қишлоқ хўжалик озиқ-овқат товарлари сингари ҳаётий муҳим соҳалар”га тегишли бўлади”, деди уч мамлакат ташқи ишлар вазирлари режани эълон қилаётиб.\nҲолландия полицияси Ҳаагада одамларга пичоқ билан ҳужум қилган шахсни қидирмоқда\nПичоқ билан қуролланган шахс 29 ноябр куни шаҳар маркпида одамларга ҳужум қилганди.\nҲолландия полицияси Ҳаага шаҳри марказида пичоқ билан ҳужум қилиб уч одамни яралаган шахсни қидирмоқда.\nПичоқ билан қуролланган шахс 29 ноябр куни шаҳар макарзида одамларга ҳужум қилганди.\nПичоқ ҳужумидан яраланган уч бемор шифохонага олиб келинган, биринчи ёрдам кўрсатилиб уйга кетишга рухсат берилганди.\nҲужумчи эса воқеа жойидан яширинганди.\nАйни куни Британия пойтахти Лондонда пичоқ ҳужумидан икки киши ҳалок бўлди.\nБритания полицияси Лондон кўпригида 29 ноябр куни одамларга пичоқ билан ҳужум қилган шахсни отиб ўлдирди.\nУ аввал терроризм билан боғлиқ айблар билан қамоқда ўтириб чиққан 28 ёшли Усмон Хон эканини полиция маълум қилди.\nУсмон Хон Стаффордшир графлигида яшаб келган. Полиция унинг уйини тинтув қилмоқда.\nApple Қрим боис ўз иловаларида бахсли ҳудудларни белгилаш сиёсатини қайта кўриб чиқади\nApple ширкати ўз иловаларида бахсли ҳудудлар давлат чегараларини белгилаш бўйича сиёсатини қайта кўриб чиқади.\nБу ҳақда ширкат вакили Труди Мюллер Reuters агентлигига маълум қилган.\nApple ўзининг айрим иловаларида Қримни Россия ҳудуди сифатида кўрсатгани учун танқидга учраган эди.\nРоссия 27 ноябрь куни Apple ширкатининг бу ҳаракатини қўллаб қувватлади ва ширкат “аввал йўл қўйилган хато”ни тўғрилаганидан мамнун эканини билдирди.\nУкраина ҳукумати эса ширкатнинг бу ҳаракатларига кескин норозилигини маълум қилди.\nУкраинанинг Вашингтондаги элчихонаси Apple ширкатига Қримни Россия ҳудуди сифатида кўрсатмаслик талаби билан мурожаат қилганди.\nЖаноб Трудига кўра, ҳозир ширкат бахсли ҳудудларни ҳариталарда қандай белгилашни кўриб чиқмоқда.\nАйни пайтда Apple Maps ва Weather иловаларида Қрим фақат россиялик фойдаланувчилар учунгина Россия ҳудуди сифатида кўрсатилаётгани кузатилмоқда.\nБу иловаларни АҚШ, Европа давлатлари ёки Украинадан туриб очсангиз, Қрим Украина ҳудуди сифатида кўрсатилган.\nРоссия 2014 йилда Қрим мухториятини босиб олган ва референдум ўтказиш орқали аннексия қилганди. Жаҳоннинг камида юзта мамлакати Россия ўтказган референдумни ноқонуний деб ҳисоблайди ва Қрим анексиясини тан олмайди.\nҚирғизистон собиқ президенти устидан суд ёпиқ эшиклар ортида бошланди\nҚирғизистоннинг собиқ президенти Алмазбек Атамбаев\n29 ноябрда Қирғизистоннинг собиқ президенти Алмазбек Атамбаев устидан суд мажлиси ёпиқ эшиклар ортида бошланди. Бу ҳақда унинг адвокати маълум қилди.\nАтамбаевга бир неча айблов, жумладан, 2013 йилда уюшган жиноятчилар тўдаси етакчисини ноқонуний тарзда озодликка чиқариш айблови қўйилган. Унинг ўзи унга қўйилган барча айбловни рад этиб келади.\nСобиқ президентнинг адвокати Сергей Слесаревнинг айтишича, судда президент саволларга жавоб беришдан бош тортган.\nАтамбаев суднинг дастлабки мажлисларида қатнашишдан бош тортган эди.\nАвгуст ойида Бишкек шаҳри Биринчи май тумани суди Атамбаевга қўйилган айблов 2013 йилда уюшган жиноятчилар етакчиси Азиз Батукаев ноқонуний тарзда озодликка чиқарилгани билан боғлиқ эканлигини маълум қилган эди.\nБатукаев бир неча оғир жиноят, жумладан, депутат ҳамда Ички ишлар вазирлиги ходимини ўлдиришда айбдор деб топилган.\nАтамбаев айбдор деб топилса, 15 йилга озодликдан маҳрум этилиши мумкин.\nОзарбайжонда ҳукмрон партия парламентни тарқатиб юбормоқчи\nОзарбайжон президент Илҳом Алиев.\nОзарбайжонда ҳукмрон “Янги Озарбайжон“ партияси парламентни тарқатиб юбориш жараёнини бошлаб, партия етакчиси президент Илҳом Алиевдан навбатдан ташқари сайлов ўтказишни сўрашга қарор қилди.\n28 ноябрь куни партия котиби Али Аҳмедовга кўра, бундай қарорга келишдан мақсад Алиев амалга ошираётган ислоҳотлар ва кадрлар сиёсатини қўллаб-қувватлашдир.\nАҳмедовнинг сўзларига кўра, муддатидан илгари ўтказиладиган сайлов Озарбайжоннинг қонун чиқарувчи ҳокимиятини модернизация қилишга ҳамда иқтисодий ислоҳотлар суръатини жадаллаштиришга ёрдам беради.\nПарламентни тарқатиш масаласи 29 ноябрь куни парламент кун тартибига қўйилиши кутилмоқда.\nОзарбайжонда режага биноан навбатдаги парламент сайловлари 2020 йилнинг ноябрида ўтказилиши керак.\n2015 йилда бўлиб ўтган сайловларни мамлакатдаги барча мухолиф партиялар бойкот қилган, “Янги Озарбайжон“ партияси сайловда энг кўп овоз тўплаган эди.\nРоссия: Бизни тўрт йилга Олимпиададан четлатиш таклифи адолатдан эмас\nРоссия Ташқи ишлар вазирлиги матбуот котиби Мария Захарова:\nРоссия ВАДАнинг россиялик спортчиларни тўрт йилга Олимпиада ўйинларидан четлатиш тавсияси ортида сиёсий сабаблар борлигини айтиб, бу таклифни кескин танқид қилди.\n28 ноябрь куни Россия Ташқи ишлар вазирлиги матбуот котиби Мария Захарова:\n- Гап Россияни сиқиб чиқариш учун масаланинг сиёсийлаштирилаётганидадир.Ноҳалол рақобат деган тушунча бор. Бу ҳолатда қоидасиз жанг ва ҳатто уруш кетаяпти, десак ҳам бўлади, - деди.\n- Допинг масаласида фақат Россияга эътибор қаратилади. Бошқа мамлакатлар муаммолари эса умуман муҳокама қилинмайди, - дея қўшимча қилди Захарова.\n25 ноябрь куни Жаҳон антидопинг агентлиги – ВАДА нинг меъёрлар бўйича қўмитаси Россияни тўрт йилга Олимпиада ўйинларидан четлатишни тавсия қилди. Бунга Россия допингдан фойдаланмаслик қоидаларига амал қилмаётгани сабаб бўлди.\nХусусан, ташкилот Россияни допинг айбловларини кўриб чиқаётган терговчиларга сохталаштирилган лаборатория маълумотларини беришда айбламоқда.\nВАДА ўз қўмитасининг таклифи асосида 9 декабрь куни якуний қарорни қабул қилади. Агар Россия ўйинлардан четлатилса, у ҳолда рус спортчилари 2020 йилда Токиода бўлиб ўтадиган ёзги Олимпиада ва 2022 йилда бўлиб ўтадиган қишки Олимпиада ўйинларида қатнашиш ҳуқуқидан маҳрум бўлади.\n2015 йилда давлат ҳомийлик қилган Россия антидопинг агентлигида допинг жанжали юзага чиққач, Россиянинг халқаро мусобақаларда қатнашиши тақиқланган эди.\nҚирғизистоннинг Истанбулдаги собиқ бош консули Эркин Сопоков ушланди\nҚирғизистоннинг Истанбулдаги собиқ бош консули Эркин Сопоков.\nБишкекда Қирғизистоннинг Туркиянинг Истанбул шаҳридаги собиқ бош консули Эркин Сопоков ушланди. Миллий хавфсизлик давлат қўмитаси (МХДҚ) матбуот хизматига кўра, Сопоков 28 ноябрь куни Айеркен Саймаитининг иши бўйича сўроққа чақирилган, шундан сўнг ҳибсга олинган ва МХДҚ Тергов изоляторига киритилган.\n10 ноябрь куни кечқурун Истанбулнинг Фатиҳ туманидаги меҳмонхоналардан бирида тадбиркор –Қирғизистон божхонасидаги коррупция схемаси ва мамлакатдан 700 миллион доллар олиб чиқилиши бўйича журналистик суриштирув қаҳрамони Айеркен Саймаити отиб ташланди. У олган жароҳати туфайли шифохонада вафот этди. Қотиллик гумони билан турк полицияси уч эркакни қўлга олди. Улар иқрорий кўрсатма беришди.\nСаймаитининг ўлдирилиши Қирғизистоннинг Истанбулдаги бош консули Эркин Сопоковнинг ишдан бўшашига сабаб бўлди. ҚР ТИВ жиноят содир этилган жойдаги Range Rover йўлтанламас машинаси Сопоковга тегишли эканини, рақами эса дипломатик эканлигини расман тасдиқлади. Сопоковнинг ўзи эса ўзига тегишли автомобиль Саймаити ўлдирилган жойда қай тарзда пайдо бўлиб қолганини изоҳлай олмади. Кейинроқ ташкил этилган ишчи гуруҳ собиқ бош консул фаолиятини ўргана бошлади.\nМХДҚ маълумотига кўра Бош прокуратура Сопоковга нисбатан учта жиноят иши очган.\nАҚШ президенти кутилмаган ташриф билан Афғонистонга борди\nПрезидент Дональд Трамп Афғонистондаги Бағром базасида нутқ сўзламоқда.\nАҚШ президенти Дональд Трамп 28 ноябрь куни кутилмаган ташриф билан Афғонистонга борди. Бу унинг 2017 йилда президентликка сайланганидан бери Афғонистонга қилган биринчи ташрифидир.\nТрамп Бағром аэропортида журналистларга берган интервьюсида «Толибон АҚШ билан музокараларни давом эттирмоқчи», деб айтди.\nУнга кўра «Толибон билан келишувга эришилган ва сўзлашувларда ўқ отишни тўхтатиш масаласи муҳокама қилинмоқда», Трамп Толибон сулҳ тузиш истагида эканини таъкидлади.\nТрамп Толибон томонидан ўғирлаб кетилган Кобулдаги Америка университетининг америкалик ва австралиялик икки профессори озод қилинганидан бир ҳафта ўтиб Афғонистонга борди. Профессорлар Ҳаққоний тармоғининг қамоқда сақланаётган нуфузли аъзоларига алмаштирилган эди.\nФранция президенти "Россия душман" эканига ишонмаслигини айтди\nФранция президенти Эммануэль Макрон.\nФранция президенти Эммануэль Макрон 28 ноябрь куни НАТО Бош котиби Йенс Столтенберг билан Парижда учрашганидан сўнг журналистларга берган интервьюсида НАТОнинг Россия билан яқинлашуви тўғрисида айтган фикрларидан қайтмаслигини билдирди.\n-Мен айрим пайтларда эшитиб қолаётганимдай, Россия бугунги кунда бизнинг душманимизми? Ёки Хитой душманми? НАТОнинг мақсади уларни душман сифатида тан олишми? Мен бунга ишонмайман. Бизнинг бугунги кундаги асосий душманимиз-террорчиликдир -деди Макрон журналистларга.\nФранция президенти бундан аввал 7 ноябрда Economist нашрига берган суҳбатида НАТО ва Россия ўртасида стратегик ҳамкорлик мавжуд эмаслигидан афсус билдирган эди.\nШунингдек, у Қўшма Штатлар НАТОни заифлаштиришга қаратилган сиёсат олиб бораётгани ҳақида гапирган. Макроннинг бу интервьюси иттифоқчилар танқидига сабаб бўлганди.\nГрузия полицияси норозиларни парламент биноси томонга ўтказмади\nГрузия полицияси намойишчилар йўлини тўсмоқда.\nГрузия полицияси 28 ноябрь куни норозиларни парламент биноси олдида митинг ўтказишига йўл қўймаслик учун парламентга элтувчи йўлларни тўсиб қўйди.\n-Менимча, вазият тушунарли. Полиция парламент атрофидаги барча йўлларни тўсиб қўйди. Ҳукмрон «Грузия орзуси» партиясининг депутатлари Грузия фуқароларидан қўрқмоқда, - деб билдирди мухолифатдани Ягона миллий ҳаракат аъзоси Акаки Минашвили.\nТбилисида икки ҳафтадан бери норозилик намойишлари тўхтамаяпти. Норозилар сайлов тизимини ислоҳ қилишни талаб этмоқдалар. Аммо ҳукмрон «Грузия орзуси» партияси бу борадаги қонунни кўриб чиқишни рад этган.\n17 ноябрда Тбилисида 20 000 киши намойишга чиққач, Қўшма Штатлар ва Европа Иттифоқи Грузия ҳукумати, сиёсий партиялари ва фуқаролик жамиятини навбатдан ташқари сайлов бўйича “тинч ва ўзаро ҳурматга асосланган мулоқот” қилишга чақирган эди.\nҚирғизистонда прокурорлар суддан икки собиқ бош вазирни узоқ муддатга қамашни сўради\nСобиқ бош вазир Сапар Исақов 15 йилга озодликдан маҳрум қилиниши мумкин.\nҚирғизистонда прокурорлар коррупцияда айбланаётган бир неча собиқ юқори лавозимли давлат амалдорлари устидан ўтказилаётган суд жараёнида уларни 7,5 йилдан 17 йилгача озодликдан маҳрум этишни суради.\nАйбловчилар пойтахт Бишкекнинг Свердлов тумани судидан собиқ бош вазирлар Сапар Исақов ҳамда Жанторо Сатибалиевларни мос равишда 15 ва 11 йилу уч ойга қамашни сўради.\nАйбловчилар, шунингдек, Миллий энергия холдинги собиқ раҳбари Айбек Калиевни 17, собиқ молия вазири Олга Лавровани 7,5, Бишкекдаги иссиқлик электр марказининг собиқ раҳбари Салайдин Авазов ҳамда унинг ишчилари Жолдошбек Назаров ва Темирлан Бримкуловларнинг ҳар бирини 11 йилу уч ойга озодликдан маҳрум қилишни сўради.\nНоми тилга олинган расмийлар 2013 йилдан бошлаб Бишкек иссиқлик электр марказининг қайта таъмирлаш лойиҳаси доирасида Хитой ширкати манфаатларини қўллаб, Қирғизистон ҳукумати ва жамиятига моддий зиён етказишда айбланмоқда.\nИроқ расмийлари Нажафда Эрон консуллигига қилинган ҳужумни қоралади\nИроқнинг Нажаф шаҳридаги Эрон консулхонаси ҳужумдан сўнг. 2019, 28 ноябрь.\nИроқ Ташқи ишлар вазирлиги мамлакат шимолида жойлашган Нажаф шаҳрида Эрон консуллигига қилинган ҳужумни қоралади. Бу ҳақда 28 ноябрь куни Ироқ матбуоти хабар қилди.\nКуни кеча амалга оширилган ҳужум давомида намойишчилар консуллик иморатига ўт қўйган.\n“Ҳужумчиларнинг мақсади Ироқ ва Эрон ўртасидаги тарихий муносабатларга путур етказиш бўлган“, дейилади Ироқ Ташқи ишлар вазирлиги баёнотида.\nИроқда икки ойдан бери жорий ҳукумат ишидан норозилар намойишга чиқиб келади. Айни намойишчилар Теҳронни Ироқ ҳукуматини қўллашда айбламоқда.\nХабарларга кўра, 27 ноябрь куни амалга оширилган ҳужум арафасида консуллик ходимлари эвакуация қилинган. Айрим хабарларда ёзилишича, хавфсизлик ходимлари намойишчиларни тарқатиш учун ёш оқизувчи газ ва ўқотар қуроллардан фойдаланган.\nБишкекка КХШТнинг навбатдаги сессияси ўтказилмоқда\nРоссия президенти Владимир Путинни Бишкек аэропортида Қирғизистон президенти Сўўрўнбай Жээнбеков кутиб олди. 2019, 28 ноябрь.\n28 ноябрда Бишкекда Коллектив хавфсизлик шартномаси ташкилотига (КХШТ) аъзо давлатлар раҳбарлари учрашуви бўлиб ўтмоқда.\nРоссия президенти Владимир Путинни Бишкек аэропортида Қирғизистон президенти Сўўрўнбай Жээнбеков кутиб олди. Мазкур ҳарбий блокка Арманистон, Беларусь, Қозоғистон ва Тожикистон ҳам киради.Беларус ва Тожикистон президентлари Александр Лукашенка ва Эмомали Раҳмон, шунингдек Арманистон бош вазири Никол Пашинян аввалроқ Бишкекка келган эди. 27 ноябрь куни Қирғизистонга Қозоғистон президенти Қасим-Жомарт Тоқаев давлат ташрифи билан келди.\nКХШТ Коллектив хавфсизлик кенгашининг навбатдаги сессияси кун тартибига турли масалалар қаторида “тожик-афғон чегара худудларида кескинликни юмшатишга қаратилган қўшимча чора-тадбирлар” борасидаги қарор лойиҳаси ҳам киритилган.\nҚирғизистонда Россиянинг айрим ҳарбий объектлари — Кантдаги ҳарбий база, Иссиқкўлдаги ҳарбий денгиз базаси, Майлу Суудаги сейсмологик марказ ва Қозоғистон чегарасидаги Чалдоварда коммуникацион марказ жойлашган. 2012 йилда бу объектларнинг ҳаммаси — Россия Бирлашган ҳарбий базасига айлантирилди.\nШу йил бошида Қирғизистон ва Россия Қирғизистонда Россиянинг иккинчи ҳарбий базаси пайдо бўлиши эҳтимолини маълум қилдилар. Февралда Қирғизистоннинг юқори лавозимли амалдори, Бишкек мамлакат худудида Россиянинг иккинчи ҳарбий базасини жойлаштириш эҳтимолини кўрмаётгани борасида баёнот берган эди.\nКучли ер қимирлашидан зарар кўрган Албанияда қутқариш ишлари давом этмоқда\n27 ноябрь куни ўндан ошиқ давлатдан келган қутқарувчилар қутқариш амалиётларида қатнаша бошлади.\nАлбанияда кучли зилзила ортидан маҳаллий аҳоли иккинчи кечани чодир ва машиналарда ўтказди. Мамлакатда 26 ноябрь куни содир бўлган 6,4 балли зилзила оқибатида камида 31 киши ҳалок бўлди, тақрибан 650 одам жароҳат олди.\n27 ноябрь куни ўндан ошиқ давлатдан келган қутқарувчилар қутқариш амалиётларида қатнаша бошлади. Улар дронлар ва итлар ёрдамида вайроналар остидан тирик қолганларни қутқариб олиш учун курашмоқда.\nЗилзила 26 ноябрь куни эрталаб, пойтахт Тиранадан 30 км масофада содир бўлди. Зилзила оқибатида Дуррес порт шаҳри ҳамда Тумане шаҳарчаси энг кўп зиён кўрди. Хабарларга кўра, кучли зилзила Тумане шаҳарчасида иморатларни ер билан яксон қилган.\nАсосий зилзила ортидан яна бир неча тўлқин кузатилган, шу сабаб айримлар ўз уйига қайтишдан ҳайиқмоқда.\n27 ноябрь Албанияда мотам куни деб эълон қилинди.\nАшхабодда президент мадҳ этган итга ҳайкал ўрнатилади\nОлабойга қўйиладиган ҳайкал чизмаси.\nТуркманистон пойтахти Ашхабодда итнинг Олабой зотига ҳайкал ўрнатилади. Пойтахт мэри ҳайкал лойиҳасини президент Гурбангули Бердимуҳаммедовга тақдим этган ва у лойиҳани ёқтирган.\nҲайкалнинг аввалги лоийҳаси президентга ёқмаган ва бунинг ортидан янги лойиҳа ишлаб чиқилган эди.\n"Хроники Туркменистана" нашрининг ёзишича, ҳайкал пойсупасининг баландлиги 9 метр, Олабойнинг баландлиги 6 метр бўлади.\nҲайкал пойига олтин югуртирилган харфлар билан "Turkmen Alabayy" деб ёзилади. Ёзувнинг шрифти Гурбангули Бердимуҳаммедов ит ҳақида ёзган китоб муқовасидаги шрифт билан бир ҳилда бўлади.\nГурбангули Бердимуҳаммедов жорий йилнинг сентябрь ойида «Туркман Олабойи» деган китобни ёзган эди. Президент Олабойни мадҳ этиб ёзган шеърларга куй басталаниб, санъаткорлар томонидан қўшиқ қилиб айтилмоқда.\nОлабойнинг ҳайкалини 2020 йилда очиш режалаштирилган.


Amazon'дан кутилмаган қадам - «Узуклар ҳукмдори» сериали тақдим этилади\n08:55 / 14.11.2017\nAmazon компаниясининг маълум қилишича, британиялик ёзувчи Жон Роналд Руэл Толкиннинг «Узуклар ҳукмдори» китобини экранлаштириш учун ҳуқуқларни сотиб олди. Тегишли баёнот компания расмий сайтида эълон қилинди.\nТаъкидланишича, сериалда «Узуклар биродарлиги» ҳодисаларидан аввалги қатор янги сюжет линиялари тақдим этилади.\n«Amazon Studios жамоасида ғаройиб ғоялар бор – экранга Толкиннинг асл асари мавзуси бўйича аввал тадқиқ қилинмаган воқеаларни олиб чиқиш», - дейилади хабарда.\nАввалроқ Warner Bros. киноконцерни ҳамда Tolkien Estate компанияси Amazon Studios продюсерлик компанияси билан «Узуклар ҳукмдори» мавзусида сериал ишлаб чиқариш ҳақида музокаралар бошлагани маълум бўлганди.\nAmazon сериал Узуклар ҳукмдори


Чақалоқларга массаж қилиш\nЧақалоқларга массаж қилиш\nТадқиқодларнинг кўрсатишича, массаж болани ривожланишига, ҳулқ-атворига жуда ижобий таъсир кўрсатар экан. Бола массажи бу авалло терини тери билан муносабатни таъминлайди, бу муносабат эса она ва боланинг ўзаро алоқасини такомиллаштиради, бир бирларини янада осонроқ тушуна олишга ёрдам беради.\nБоланинг илк қадами.\nБоланинг илк қадами.Болаларнинг деярли 50% 1 ёшга келиб юриб кетади. Лекин юриш даври нормада 9 ойдан 16 ойгача чўзилиб кетиши мумкин. Юриш - бола организмидаги 3 факторнинг мутаносиблигини талаб этади: мушак кучи, мувозанат сақлаш ва характер.\nЭмадиган бола — бир ёшгача бўлган бола (шартли равишда туғилганидан кейин тўрт ҳафтагача — чақалоқ ). Гўдак организми хали тузук ривожланмаган, аьзолари такомиллашмаган, турли хил касалликларга тез чалинадиган, шу сабабли синчиклаб парвариш қилишга муҳтож бўлади. Бу даврда боланинг бўйи ва вазни тез ўсади, унда энергия сарфи ортади, шу боис унинг кўпгина, хусусан ҳазм, нафас, юрак-томир ва бошқа системалари фаолияти жадал такомиллаша боради.\nБола нега йиғлайди?\nЕндигина ёшига тўлган кичкинтойнинг тили яхши чиқмаганлиги, сўзларни тўлиқ, аниқ талаффуз қилолмаслиги боис нимани хоҳлаётганини тушунолмайсиз. Аммо бола йиғисининг сабабини билишга ва уни тинчлантиришга ҳаракат қилинг. Фарзандингизнинг узоқ йиғлашига, айниқса, ёлғиз қолганда йиғлашига асло йўл қўйманг.\nБолани овқатлантиришда нималарга эътибор қаратилиши лозим?\nБиринчидан, оналар болани тўғри овқатлантиришлари керак. Иккинчидан, айниқса илиқ-иссиқ кунларда болага кўпроқ сув бериш лозим, бу терлаш туфайли организм йўқотган суюқлик ўрнини тўлдиради


XIX аср охири – XX аср бошларида Тошкент шаҳридаги номусулмон диний конфессиялар | Shosh.uz\nБош саҳифа » Тошкент-2200 » XIX аср охири – XX аср бошларида Тошкент шаҳридаги номусулмон диний конфессиялар\nҚадимдан Туркистон ўлкасининг иқтисодий ва маданий маркази бўлиб келган Тошкент шаҳрида XIX аср охири – XX аср бошларида содир бўлган кескин ўзгаришлар ўлкада мустамлака тузумининг ўрнатилиши билан боғлиқ эди. Бу даврда ўлка сиёсий марказига айланган шаҳар ҳаётида содир бўлган муҳим ва зиддиятли ўзгаришлар ижтимоий-маънавий соҳаларда ҳам яққол намоён бўлди. Туркистонда анъанавий бошқарув тизимининг барҳам топиб, мустамлакачилик ҳарбий бошқарувининг қарор топиши жамиятда ислом динини сиёсий мавқеидан маҳрум этди, айни пайтда ўлкада ва унинг маъмурий-сиёсий маркази бўлмиш Тошкентда номусулмон диний конфессиялар кенгайиб, уларнинг айримларини мавқеи кучайиб ҳам борди.\nХусусан, Туркистонда 1897 йилдан 1911 йилгача, яъни 14-15 йил давомида ўлкадаги христиан дини вакилларининг сони 128% га, яҳудийлар сони 127% га, ўлка аҳолисининг 95% ни ташкил этган мусулмонлар сони табиий ўсиш ҳисобига 19,4% га кўпайган. Шуни алоҳида қайд этиш лозимки, христианларнинг православ мазҳабига мансуб вакилларининг сони 128% га, католик мазҳабига мансуб аҳоли эса 41% га кўпайган.\nБу даврда ўлкада кенг тарқала бошлаган номусулмон диний конфессиялардан бири – христиан дини бўлиб, бу энг аввало, ўлкада христиан дини вакиллари ҳукмронлигининг ўрнатилиши ва кўплаб рус аҳолисининг кўчиб келиши билан боғлиқ эди. Христиан дини Туркистонда ҳукумат томонидан муҳофаза остига олинган ягона дин эди. Ҳукумат ўлкада ўзи учун кучли таянчни юзага келтириш, христиан динини кенгайтириш ва мустаҳкамлаш мақсадида Туркистонга кўплаб рус аҳолисини кўчириб келиш сиёсатини амалга оширади. Ўлкага кўчиб келиш учун христианларнинг фақатгина православ мазҳабига мансуб вакиллари учунгина рухсат берилган бўлиб, улар учун кўплаб имтиёзлар яратилган.\nБундан ташқари Туркистонда жуда кўп рус ҳарбий қўшинлари, амалдорларнинг оилалари ҳам жойлаштирилган бўлиб, бу ҳолатлар ўлкада христиан дини вакиллари сонининг кескин кўпайишига олиб келди. Мамлакатда ўз ҳукмронлигини ўрнатган Россия империясида христианликнинг православ мазҳаби ҳукмрон бўлганлиги туфайли Туркистонда ҳам уларнинг диний эътиқодлари учун тегишли шароитлар яратиб берилди. Туркистонга 1865 йилда рус қўшинлари кириб келиши биланоқ илк православ руҳонийлари пайдо бўлдилар. Шаҳарда рус ҳарбийлари учун вақтинчалик ибодат уйлари ташкил этилади. Дастлабки йилларда православ жамоалари Оренбург ва Томск епархиялари таркибида бўладилар. Рус аҳолиси кўпайиб бориши билан мунтазам фаолият кўрсатувчи ибодатхоналар ва руҳонийларга эҳтиёж кучайиб, 1871 йилда Тошкент ва Туркистон Епархияси ташкил этилади. Лекин генерал-губернатор К.П. Кауфман Тошкентда кафедра очилишига розилик бермаганлиги туфайли Епархия Верний (ҳозирги Олма-ота) шаҳрида ташкил этилади. Православ черковлари деярли барча йирик шаҳарларда ташкил этилади. Чунки барча йирик шаҳарлар вилоят ва уезд марказлари бўлиб, уларда жуда кўп рус аҳолиси – амалдорлар, ҳарбийлар, саноатчилар, савдогарлар, темир йўл хизматчилари яшардилар. Йирик шаҳарларнинг барчасида рус аҳолиси учун “янги шаҳарлар” ташкил этилган бўлиб, бу ерларда улар учун барча шарт-шароитлар – театр, парк, дорихона, касалхона ва албатта, черковлар ташкил этилган. Тошкентда 16 та православлар ибодатхоналари ташкил этилган эди. 1873 йилда Тошкент яқинида православ аёллар учун илк монастир ҳам ташкил этилади.\nХристиан динининг православ мазҳаби давлат ҳимояси остида бўлганлиги туфайли унинг кенгайиши ва мустаҳкамланиши учун маблағ ва имкониятлар етарли эди. Ўлкага кўплаб кўчиб келаётган руслар асосан православлар бўлгани учун православлар жамоалари ҳам йил сайин кўпайиб борди ва улар сони эса 1897 йилда 197.420 киши бўлган бўлса, 1911 йилга келиб, 451.415 кишига етади, яъни қарийб 2 баробарга кўпаяди.\n1916 йилдан бошлаб, «Туркистон епархияси хабарлари» («Туркестанские епархиальные ведомости») номли ойлик журнал чиқарила бошланди. Ўлкада православлар мавқеини мустаҳкамлаш ва улар учун ибодатхоналар қуриш ва кўпайтириш, жамоаларни рўйхатга олдиришда бу ерда хизмат қилган епископлар Александр ва Дмитрий (Абашидзе) ларнинг роли катта бўлган. 1909 йилда христиан дини уламоларининг Туркистон съезди ҳам бўлиб ўтади. 1916 йилга келиб, епархия кафедраси Верний шаҳридан Тошкентга кўчирилади.\nТуркистонда христиан динининг православ оқимига мансуб кишилар билан бир қаторда лютеранлар ва католиклар ҳам бор эди. Католиклар сони 1897 йилда 5.579 киши бўлган бўлса, 1911 йилда 7.876 кишига етади. Гарчи, ҳарбийларнинг диний эътиқодлари учун шароитлар қилиб берилган бўлса-да, католиклар ўз ибодатхоналарига бир неча йил кейингина эришадилар. Тошкентдаги католиклар 1875 йилда римкатоликлар митрополитига мурожаат қилиб, ўзлари учун капеллан жўнатишни сўрайдилар. Лекин бунга улар фақатгина 1883 йилда эришадилар. Ўша йили Тошкентга Минскдан Каноник Фердинант келиши муносабати билан илк капелляция очилади. Аммо, капеллан Минскка қайтиб кетиши билан ибодатхона ёпилиб, биноси сотиб юборилади. XIX асрнинг охирида католиклар евангел-лютеранларнинг ибодатхоналари (кирх) да ибодат қила бошлайдилар. Уларнинг ўз ибодатхоналарига эга бўлиш ҳақида ҳукуматга қилган мурожаатлари турли баҳоналар билан рад этиб келинган.\nИмперия ҳукуматининг католик оқимига нисбатан сиқиштирув сиёсати туфайли католиклар ХХ аср бошига қадар ўз ибодатхоналарига эга бўла олмадилар. 1902 йилда Туркистон ўлкасида рим-католик черковлари учун курат штати ажратилиб, бу лавозимга Юстинас Бонавентура Пранайтис тайинланади ва шу даврдан бошлаб, рим-католик черковига асос солинади. Лекин унга ибодатни лотин тилида олиб бориш шарти қўйилади. Чунки католиклар ичида сургун қилинган поляклар кўп бўлиб, империя ҳукумати уларнинг мулоқоти ва бирлашувидан жуда хавотирда эди. Черковда ибодатдан ташқари католиклар орасида чўқинтириш ҳамда туғилиш, никоҳ, ўлим ҳолатларини қайд этиш ишлари олиб борилади.\n1905 йилда ҳукумат Туркистон қўшинларидаги рим-католиклар ва евангеллютеранларга 1 йилда 3 марта православлар ибодатхоналарида маълум кунларда ибодат қилишга рухсат беради. Баъзи вилоятларда католиклар учун ибодат уйлари ташкил этила бошланади. 1905 йилда Скобелев ва Қизил-Арват шаҳарларида часовня қурилади. Лекин Тошкент шаҳрида католиклар учун костел қуриш масаласи ҳукумат томонидан “христиан динининг икки оқими бир-биридан фарқ қилиши туфайли уларнинг ибодатхоналари ҳам бир-биридан узоқ бўлиши керак”, деган баҳона билан рад этилади. Тошкент-Оренбург темир йўли қурилиши бошланиши муносабати билан ўлкада католиклар кўпаяди, лекин ҳукумат католиклар жамоасини расмийлаштиришга шошилмайди. Ҳукумат католиклар учун костел қуриш учун ер ажратиш ва маблағ сарфлашни ҳам истамайди. Католиклар курати Пранайтиснинг тинимсиз саъй-ҳаракатлари билан турли йўллар – кредит, қарз, католиклардан тушган хайрия пулларига 1906 йилда Тошкентдаги Солар дарёси бўйида католиклар костели учун ер сотиб олинади ва унинг бир қисми қуриб, ишга туширилади. Пранайтис католиклар учун маҳобатли костел қуриш орзусида унинг лойиҳаларини тайёрлаш учун мутахассисларни жалб қилади. Бироқ, қурилиш ишлари учун катта маблағ ва ишчи кучи, яъни қурувчилар кераклиги туфайли бу иш яна тўхтаб колади.\n1914-1915 йилларга келиб, Туркистонга Биринчи жаҳон урушида Россия томонидан асир олинган Австрия, Польша ва Венгрия фуқаролари жўнатилади. Пранайтис ҳукуматга мурожаат қилиб, уларни қурилишга жалб этишга рухсат сўрайди. Асирлар ичида малакали архитекторлар, ҳайкалтарош ва қурилиш мутахассислари кўп бўлиб, улар костел лойиҳасини қайта ишлаб чиқадилар ва қурилиш ишлари бошланади. Костел ниҳоятда катта бўлиб, 25 метр баландликда қурилади. Пранайтис уни худди Санкт-Петербургдаги костел каби маҳобатли бўлишини хоҳларди. Пранайтиснинг ўлими туфайли костел қурилиши охиригача етмай қолади. Католикларнинг империя ҳукумати томонидан сиқувга олишига қарамай, улар ўз эътиқодларини сақлаб қолиш учун ҳамма имкониятларни ишга соладилар ва бунда курат Пранайтиснинг роли катта бўлади. Ҳукумат католикларга доимо ғашлик билан қараб келади. Ҳукумат ҳатто, 1910 йилда католиклар курати Пранайтисни православ мазҳабидаги кишини католикликка оғдириб олганликда айблаб, уни судга беради. Маълум бўлишича, Пранайтис католик вакили билан православ вакили бўлган эркак ва аёлни никоҳлаган эди, холос. Ўлкадаги католиклар сони православларникига нисбатан анча кам бўлса-да, турли омиллар таъсирида кўпайиб борди. 1897 йилда уларнинг сони 5.579 киши бўлган бўлса, 1911 йилда 7.876 кишига етади.\nБу даврда Тошкентда яҳудийлар ҳам йил сайин кўпайиб борадилар. Россия империяси XIX ўрталарида Ўрта Осиё хонликлари билан савдо алоқалари олиб боришда Бухоро яҳудийларига катта имкониятлар яратиб, уларга империя ҳудудида ўрнашиб, савдо ярмаркаларда савдо қилиш ҳуқуқларини беради. Бу эса яҳудийларнинг Ўрта Осиёнинг Россия билан алоқаларида фаол иштирок этишига имкон беради. Бундай имкониятлар туфайли яҳудийлар Россия империясига катта хайрихоҳлик билан қараб, унинг ўлкани босиб олишини ижобий кутиб оладилар ва баъзи ҳолатларда ҳатто, ёрдам ҳам берадилар.\nИмперия ҳукумати яҳудийларнинг бу хизматларидан унумли фойдаланади ва ўлкани эгаллаб олгач, Туркистон ҳудудида уларга катта имкониятлар яратади. Чунончи, Бухоро яҳудийлари савдо гильдияларига аъзо бўлиш орқали империя фуқаролигини қабул қилиш ҳуқуқига эга бўладилар, солиқ тизимидаги илгариги чеклашлардан озод бўладилар. Бундай имтиёзлар туфайли Туркистонга, хусусан, Тошкентга Бухоро амирлигидан кўплаб яҳудийлар кўчиб келадилар. Чунончи, 1897 йилда уларнинг сони 11.444 киши бўлган бўлса, 1911 йилга келиб, 25.974 кишига етади. Империя ҳукумати Туркистон бозорларини эгаллашда яҳудийлардан жуда унумли фойдаланади, чунки яҳудийлар маҳаллий шароитни, тилни, эҳтиёжлар ва талабларни яхши билардилар. Дастлабки йилларда руслар билан тўғридан-тўғри тил топиша олмаган маҳаллий аҳоли учун ҳам яҳудийлар хизматидан фойдаланиш қулай эди. Шу тариқа яҳудийлар ўлка иқтисодий ҳаёти ва савдо алоқаларида катта ўрин эгаллаб, йирик мулклар ва сармоя орттирадилар, завод-фабрикалар, савдо компанияларига эга бўладилар. Яҳудийлар орасида йирик сармоядорлар бўлиб, улар савдо ва саноатда жуда катта ўрин эгаллардилар. Улар ўлка хом ашёсини Россия империясига чиқаришда ва хом ашёни қайта ишлаш саноатида катта роль ўйнардилар. Айни пайтда яҳудийларнинг кўпчилиги анъанавий касб-ҳунарларини давом эттириб, заргарлик, этикдўзлик, бўёқчилик билан шуғулланишган. Яҳудийлар моддий маблағлар ва ҳукумат берган имкониятлардан фойдаланиб, ўз ибодатхоналари ва диний мактаблари сонини кўпайтириб борадилар. Бунда сармоядор яҳудийлар ёрдами катта бўлади. Ҳатто, йирик сармоядорлар ўз оилалари учун алоҳида ибодат уйлари ташкил қиладилар. Лекин дастлабки йилларда яҳудийлар хизматидан унумли фойдаланган империя ҳукумати ўлка бозорларини эгаллаб олгач, уларни сиқувга ола бошлайди. Россиядаги яҳудийларга қарши кайфият Туркистонда ҳам ўз таъсирини кўрсата бошлайди. Ҳукумат яҳудийлар ибодатхоналарини кўпайтирмаслик учун уларни ҳисобга ва назоратга олади. Яҳудийларнинг Туркистонга кўчиб келиши тўхтатилиб, уларнинг фарзандларига рус-тузем мактабларида таълим олиш чекланади.\nХуллас, XIX аср охири – XX аср бошларида Туркистонда ва унинг маъмурий-сиёсий маркази бўлмиш Тошкентда номусулмон конфессиялар кўпайиб, турли дин вакилларининг сони кўпайиб борди. Ҳукуматнинг уларга нисбатан нотенг сиёсати уларнинг ўз диний эътиқодларини амалга оширишда сунъий тўсиқлар яратса-да, ўзаро муносабатларида диний тўқнашувлар содир бўлмади. Аксинча, асрлар давомида диний бағрикенглик хислатларига эга бўлган Туркистон халқлари бошқа дин вакиллари билан тинч қўшничилик муносабатларини олиб бордилар, иқтисодий ва ижтимоий соҳаларда ўзаро ҳамкорликни йўлга қўйдилар.\nPrevious Илк ўрта аср манбаларида Туркистон атамаси


2021 йилда Ўзбекистоннинг миллий ядро инфратузилмасини экспертлик миссиясидан ўтказиш мақсадида халқаро атом энергияси агентлиги мутахассислари мамлакатга ташриф буюриши кутилмоқда. Ана шу миссиядан олдин видеоконференцалоқа тарзида яна бир миссия ташкил этилди. «Ўзатом» вакиллари Шавкат Абдукомилов ҳамда Аббос Одилов ушбу миссия, атом энергетикаси соҳасидаги ўзгаришлар ҳақида Kun.uz’га интервью берди.\n— Миссияга тайёргарликлар олиб борилмоқда ва миссияолди миссияси ўтказилгани ҳақида маълумот мавжуд. Бу воқеалар кенг оммага нимани англатади? Ўзбекистоннинг ядро инфратузилмасини ўрганиш бўйича халқаро агентлик миссияси - ИНИР олди миссияси ўзи нима?\nАгентлик бошқарма бошлиғи Шавкат Абдукомилов:\n— Ўзбекистон Республикаси ҳудудида илк бор атом электростанцияси қурилиши туфайли, Халқаро атом энергияси агентлиги (МАГАТЭ) томонидан ёрдам кўрсатиш бўйича кенг кўламли чора-тадбирлар амалга ошириб келинмоқда. Асосий ёрдамлардан бири бу – атом энергетикасига илк бора қадам қўяётган мамлакатларга уларда миллий ядро инфратузилма ҳолатини баҳолашда экспертлик ёрдамини кўрсатишдан иборат.\nБу экспертлик ёрдами мамлакатнинг ядровий инфратузилмасини 19та турли йўналишлари бўйича баҳолашдан иборат. Асосийларини санаб ўтадиган бўлсак, миллий позицияси, ядровий хавфсизлик бўйича олиб борилаётган ишлар, қонунчиликни такомиллаштириш, ядровий қуролни тарқатмаслик бўйича кафолатлар, кадрлар тайёрлаш масаласи, атом электр станциясини қуриш майдончасини аниқлашдаги соҳа, энерготизимнинг тайёргарлиги, саноатнинг тайёргарлиги ва бошқа масалалар. Мана шу 19та йўналиш бўйича қандайдир камчиликлар бўлса, кейинчалик бу катта маблағларга ёки бошқа салбий оқибатларга олиб келмаслиги учун, қайси жойда қандай ишлар қилиш керак, қандай тадбирларни амалга ошириш кераклиги бўйича ўзининг экспертлик баҳоси ва тавсияларини беришга мўлжалланган миссия. Асосий мақсади – шу.\nМана шу миссияни ўтказиш учун МАГАТЭ ўз мутахассислари ва халқаро экспертларни жалб этади. Бу жуда ҳам катта жараён. Ўзбекистонга келиб, буни ўтказиш катта тадбир ҳисобланади. Буни ўтказишдан олдин ана шу экспертлик миссиясини буюртма қилган мамлакат ўзини ўзи баҳолаш ҳисоботини тайёрлаб, 19та йўналиш бўйича ҳар бир вазирлик, идора нима қилган, шу кунгача қандай норматив ҳужжатларга эга, бу йўналишлардаги тизим қандай йўлга қўйилгани бўйича ўзини баҳолаб, тақдим этади.\n— Мана шу ИНИР олди миссиясини ўтказиш, ташкил этиш энергетиклар, хусусан, Ўзбекистондаги атом мутахассислари учун қандай аҳамиятга эга?\n— Бу жуда ҳам тўғри савол. Мисол учун, атом энергетикасига кириб келаётган янги мамлакат ўзида илк марта қандайдир ишларни амалга ошириб келмоқда. Биринчи иш бу – бўлажак вендор, технологияларни етказиб берувчи мамлакат, ташкилотлар билан шартнома шартларини музокара қилиб олиш, ундан ташқари, келажакда атом электр станцияси билан боғлиқ бўлган барча жараёнларда биринчи ўринда хавфсизликни таъминлаш, иккинчиси, зарур бўлган қонунчиликни шунга тайёрлаш ишлари. Шунингдек, бўлажак атом электр станциясини бошқариш учун кадрларни тайёрлаш бўйича ишлар давом этмоқда.\nБуларнинг ҳаммаси, биринчи ўринда хавфсизлик, иккинчи ўринда иқтисодий томони бўйича аҳамияти жуда ҳам катта бўлган масалалар ҳисобланади. Бу ерда биз фақат вендор бўлган ташкилотдангина ахборот олиб, унинг тавсияларини эмас, балки бутун жаҳондан, шу соҳага жалб этилган, Россия технологияларини яхши тушунадиган, атом энергетикасини ривожлантириш бўйича кўп йиллик тажрибага эга бўлган мутахассисларни Ўзбекистонга таклиф этамиз. Қайси чора-тадбирларни қачон амалга ошириш керак, баъзиларида кеч қолишлар мавжуд бўлса, зудлик билан уни бартараф этиш бўйича улар ўз тавсияларини беришади.\nТалаб этилган даражага олиб чиққанда биз келажакда станциямиз ишлаши учун хавфсиз инфратузилма ташкил этилгани, барча жараёнлар мантиқий узвийликда амалга оширилгани, қонунчиликда зарур бўлган барча нарсалар бажарилганига ишонч ҳосил қилишимиз мумкин бўлади. Кейинчалик технологиялар етказиб берувчи ташкилот билан мулоқотлар, шартнома шартларини муҳокама қилишда бўлиши мумкин бўлган камчиликларнинг олди олинган бўлади. Бу ҳозир амалга оширилмаса, кейинчалик қандайдир чиқимларга олиб келиши мумкин бўлган ҳолатларни олдиндан билиб, уларни бартараф қилиб, лойиҳани ҳозирдан тўғри йўлга, иқтисодий самарадор йўналишда олиб кетишга муваффақ бўламиз. Асосий мақсад шундан иборат.\n— Мана шу миллий ядровий тизимимизни, инфратузилмаларини тадқиқ қилишни мақсад қилаётган, кутилаётган миссиянинг бериладиган баҳоси, ундаги натижалар Ўзбекистон учун қандай ҳуқуқий кучга эга бўлади? Ўзбекистон бу нарсаларга, албатта бўйсуниш ёки уларни бажариш мажбуриятини оладими?\nАгентлик бошқарма бошлиғи Аббос Одилов:\n— ИНИР миссияси ҳолатида Ўзбекистон билан МАГАТЭнинг ўртасида мажбурият бўлмайди. МАГАТЭга 1994 йилдан бери аъзомиз. Аъзолик даврида улар бизга нафақат ядро энергетика йўналиши бўйича, бошқа йўналишлар бўйича ҳам кўп ёрдам беради. Мисол учун, тиббиёт, қишлоқ хўжалиги ва шунга ўхшаган бошқа йўналишларда катта ёрдам беради. «Ўзатом» ташкил топганидан бери давлат раҳбарининг атом энергетикасини ривожлантириш мақсадида қилган биринчи қадамларининг меваси биз бўлсак, шу мевани чиройли қилиб ўстириб беришда улар ёрдам беради. У ёки бунга мажбурсан, демайди. МАГАТЭ билан Ўзбекистон ўртасида мажбурият йўқ. Тўғри, аъзолик мажбурияти, шунга ўхшаган мажбуриятларимиз бор. Уларнинг асосий мақсади – бизга ёрдам бериш.\nБу дунё миқёсида ривожланаётган соҳа. Биз бу нарсага энди кириб келдик. Тўғри, бизда олдиндан бўлган, тадқиқот реактори бор. Бу соҳада бизда тажриба бор, йўқ эмас. Лекин дунё миқёсидаги тажриба бизга зиён қилмайди.\n— Ўзбекистон Республикаси ушбу миссияни ўзи буюртма қилиб, илтимос қилиб сўраган. Ўз вақтида, 2019 йилда ҳукумат томонидан МАГАТЭга мана шу миссияни Ўзбекистонда ўтказиб бериш бўйича мурожаат бўлган. МАГАТЭнинг 30га яқин ана шундай экспертлик миссиялари ва консалтинг хизматлари мавжуд. Шулардан бири бу – ИНИР миссияси. Бу ИНИР миссиясининг ўтказилиши давлатнинг буюртмаси, илтимосига кўра ўтказиб берилади. Унинг натижасида МАГАТЭ томонидан тавсиялар берилади. Бу тавсияларни мамлакат олади ва бажарадими ёки бажармайдими, бу мамлакатнинг ўзининг иши. Лекин улар тавсия берганидан кейин бу ҳақиқатан мамлакат учун керак бўлгани сабабли ҳам шундай тавсиялар берилади. Буни амалга ошириш мамлакатнинг ўзига боғлиқ. Менимча, ҳар бир тавсияси, агар талаби бўладиган бўлса, ҳар бир талаби ҳаммаси қондирилади. Бу ерда юз фоиз МАГАТЭ томонидан ишлаб чиқилган норматив қоидалар, уларнинг тавсиялари асосида биз ўз лойиҳамизни амалга оширамиз. Буни биз олдиндан айтиб қўйишимиз керак.\nБундан ташқари, МАГАТЭнинг мажбурият юклайдиган миссияси бор. Мисол учун, бу ядро қуролини тарқатмаслик билан боғлиқ бўлган миссиядир, яъни ядровий материалларнинг ҳисоби ва аудити масаласи. Ундаги талаблар мажбурий. Бу ердаги талаблар талаб эмас, тавсиялар. Лекин шу тавсияларни Ўзбекистон Республикаси юз фоиз, тўлиқ амалга оширади. Мана шу миссия натижаси бўйича имзоланадиган чора-тадбирлар режасини тўлиқ амалга ошириб, бунинг ҳам алоҳида ҳисоботини берамиз.\nИНИР миссиясининг натижаси кейинчалик МАГАТЭнинг расмий сайтида эълон қилинади. Бу республикани бошқа мамлакатлар олдида ядровий энергетика дастурини қанчалик шаффоф, очиқ шаклда амалга ошираётганини кўрсатади. Ихтиёрий эксперт, ихтиёрий хоҳловчи МАГАТЭ сайтига кириб, республикамиздаги ядровий инфратузилмани ривожланганлик ҳолати билан танишиш имкониятига эга бўлади.\nСуҳбатни тўлиқ Youtube орқали томоша қилишингиз мумкин.


20 июн - Халқаро Қочқинлар куни. БМТга кўра, дунёда 17 миллион қочқин бор.\n27 январ 2021, Тошкент вақти: 00:38\nЎтган йили улардан бир миллиони ўз ватанларига қайтган.\nСўнгги йилларда Афғонистонлик уч миллон қочқин ҳам уйларига қайтган. БМТнинг қочқинлар иши бўйича мутассадиси Жек Реддем гапиради:\n- Бу ихтиёрий дастурдир. Афғонистонлик қочқинларнинг ўзлари мамлакатда вазият яхшиланди, деган қарорга келишлари ва масалан, Покистонда қолгандан кўра, Афғонистонга қайтиш яхшироқ эканликларини тушиниб етишлари керак. Ҳозиргача жуда кўп афғон қочқинлари уйларига қайтдилар. Ўйлаймизки, бу жараён афғон қочқинларини ватанига қайтариш дастури якунланувчи 2006 йилгача шу зайлда давом этади”,- деди Жек Реддем.


Тўлқин Қиличев жанглар Тошкентга кўчирилишига муносабат билдирди\n14:57 / 26.02.2018\nWSB сериясига кирувчи жангларда иштирок этаётган «Uzbek Tigers» жамоаси бош мураббийи Тўлқин Қиличев «Cuba Domadores»га қарши жанг олдидан ўз фикрлари билан ўртоқлашди.\n— Кубаликларга қарши энг кучли боксчиларимизни тайёрлаганмиз. Уларда бўлгани каби бизда ҳам олимпиада чемпионлари, жаҳон чемпионати совриндорлари бор.\nЖангнинг Термиздан Тошкентга кўчирилиши таъсир қилди деб ўйламайман. Чунки таркибимизда жуда ҳам тажрибали боксчилар бор. Булар оддий боксчилар эмас, олимпиада чемпионлари, жаҳон чемпионати совриндорлари саналишади. Биз ҳар қандай шароитга тайёр бўлишимиз керак. Тошкентда бўладими, Термизда бўладими, умуман, Ўзбекистоннинг исталган ҳудудида бўлишидан қатъи назар биз жангга тайёр ҳолатда бўламиз. Биз жангга чиқамиз, шунга тайёрланамиз, рақибни ўрганамиз. Рингга чиқиб ютиш энг асосий мақсадимиз. Жанг ташкилотчилиги билан эса раҳбарият шуғулланади. Улар қаерда жанг ўтказишимиз кераклигини айтишса, ўша ерда рингга чиқамиз. Фақат бокс ва ундаги ғалаба ҳақида ўйлаймиз.\nШу кунгача ҳам жангларимизни Тошкентда ўтказганмиз. Бу жанглар ҳам худди олдингиларидек, мухлисларга ёқадиган бўлиши учун ҳаракат қиламиз. Ўйлайманки, бу ишни уддасидан чиқишга имкониятимиз етарли.\n— Жамоанинг бу мавсумда олдига қандай вазифа қўйилган?\n— Биз ҳар бир мусобақада олдимизга катта мақсадларни қўйиб чиқамиз. Ҳозиргача ўзбек боксида қўлга киритмаган кам сонли ютуқлардан бири бу WSB кубоги саналади. Ҳозиргача бу совринни ютмаганмиз. Шунинг учун ҳам айнан мана шу кубокни қўлга киритишни мақсад қилганмиз. Бокс федерацияси раҳбарияти ҳам бош совринни ютишимизни истайди ва олдимизга айнан шу вазифа қўйилган. Уч мавсумдан буён фақат бош совринни кўзлаб рингга чиққанмиз. Бу сафар ҳаммаси бошқача бўлади ва худо хоҳласа бош совринни қўлга киритамиз. Бизни ҳар тарафдан қўллаб-қувватлашмоқда. Олдинги матбуот анжуманларида Миллий олимпия қўмитасидан вакиллар бўлмасди. Мана бугун улар ҳам бизни қўллаб-қувватлаш учун ташриф буюришган. Барча биз бу мусобақада ютишимизни истамоқда.\nУмуман, спортга алоқадор ҳар бир киши, керак бўлса журналистлар ҳам «Uzbek Tigers» учун барчаси яхши бўлишини истаб ҳаракат қилаётганини кўриб турибмиз. Уларнинг қўллаб-қувватлашларини ҳис қилмоқдамиз. Шунинг учун ҳам биз ғалаба қозониш учун қўлимиздан келган барча ишни амалга оширишга ҳаракат қиламиз. Омад биз тарафда бўлиб, мақсадимизга етишамиз, деб умид қиламан.\n— Мусобақалар олдидан жамоанинг руҳий тайёргарлиги муҳим саналади. Жанглар олдидан бош мураббий сифатида сиз ҳам бу жангга руҳий жиҳатдан тайёрмисиз?\n— Жамоани фақат мен тайёрлаганим йўқ. Бизда катта бир жамоа — мураббийлар штаби ишламоқда. Улар билан биргаликда жамоани ҳар тарафлама, ҳам руҳий, ҳам жисмонан тайёрлашга ҳаракат қилдик. Менинг руҳий тайёргарлигимга келадиган бўлсак, ҳа, боксда мураббийнинг руҳан тайёр бўлиши ҳам жуда муҳим. Мураббий қандай ҳолатда бўлса, бу ҳолат боксчиларга ҳам юқади. Кўриб турганингиздек ўта жангавор ҳолатдаман ва ҳар қандай вақтда жангларга йигитларни олиб чиқишга шайман».\nБоксчиларнинг тарозига чиқиш маросими якунига етгач, тадбир бўлиб ўтаётган жой коридорида меҳмонлар учун кофе ва турли хил ширинликлар тортилди. Боксчилар ҳам енгил ширинликлардан тановвул қилаётган вақтда бош мураббийни ҳазил тариқасида яна саволга тортдик.\n— Тўлқин ака, болалар ширинлик ейишга ўтиб кетишди. Бу ортиқча вазн тўплашга сабаб бўлмасмикан?\n— Вазн ўлчаш маросими ўтиб бўлдику, бўлди энди (кулади). Жиддий айтганда кам миқдордаги ширинлик организм талаб қилганда ҳеч қандай зарарга ишламайди. Ширинликни ҳам кам миқдорда истеъмол қилиб туриш мумкин. Лекин у кўпайиб кетса зарари ҳам бор.\n— Келинг энди жиддийроқ саволларга ўтамиз. Кубалик боксчиларни кузатсак, улар одатда қарши ҳужум тактикасида, айёрликка асосланган бокс тушишади. Бунга қарши ҳам нимадир ўйлаб қўйганмисизлар?\n— Рақибнинг қандай услубда тушишига қараб ўтириш тўғри эмас. Биз имкон қадар ўз услубимизда, ўзимиз танлаган тактика асосида жанг қилсак натижага эришамиз деб ўйлайман. Таркибдаги боксчиларнинг барчаси тажрибали. Биргина Санжар Турсунов WSB сериясида иккинчи марта жанг қиляпти. Самарқандда у айнан Эрисланди Савонга ютқазиб қўйганди. Иншоаллоҳ эртанги бўладиган жангда у ҳам ғалаба қозониб, мухлисларни хурсанд қилади.\n— Кўп берилган, нозикроқ савол: минг киши учун жой қилинган. Бу кам эмасми?\n— Албатта, боксда ҳам бошқа спорт турларида бўлгани каби мухлислар қанча кўп бўлса, шунча яхши. Футболда ҳам мухлисларнинг жамоанинг 12-аъзоси дейишадику. Лекин мухлис кам деган ёки бошқа баҳоналарни қилишимиз тўғри бўлмайди, бу ярашмайди ҳам. Биз бор эътиборимизни боксга, жангларни ютишга қаратганмиз. Қолган жиҳатларга ортиқча эътибор бериб ўтирмаймиз, дея гапириб ўтди Қиличев KUN.UZ мухбири билан суҳбатда.


Ўзини ўзи банд қилган гидлар ва ички йўналишлар: Ўзбекистонда туризм қандай ривожланяпти? - 02.03.2022, Sputnik Ўзбекистон\nЎзини ўзи банд қилган гидлар ва ички йўналишлар: Ўзбекистонда туризм қандай ривожланяпти?\nЎзбекистонда ички туристик йўналишлар сони кўпайди. 28 февраль куни Тошкентда бўлиб ўтган Гидлар Форумидан маълум бўлишича, бу соҳадаги ягона янгилик эмас... 02.03.2022, Sputnik Ўзбекистон\n21 февраль – Бутунжаҳон экскурсоводлар куни муносабати билан Тошкентда Халқаро гидлар форуми бўлиб ўтди. Байрам 1990-йиллардан буён нишонланади. Ўзбекистонда форум беш йилдан буён ўтказилади. Бу мамлакатда фаолият юритаётган гидлар муаммоларига эътибор қаратилаётганидан дарак.300 та йўналишҲеч кимга сир эмас, пандемия туризм соҳасига жиддий зарба бўлди. Гидлар, экскурсоводлар ишсиз қолди. Бироқ Туризмни ривожлантириш Институти гидлар мураббийи Дилбар Абдунабиеванинг таъкидлашича, бундан ҳеч ким тушкунликка тушмаган.“Ўқувчи топа олмаган гидлар бошқа соҳадан кетди. Кимдир сабзавот етиштирди, савдо-сотиқ билан шуғулланди, яна кимдир мустақил тарзда хорижий тилларни ўрганди”, - дейди мураббий.Бундан ташқари, пандемия даврида гидлар ва сайёҳлик компаниялари Ўзбекистоннинг янги манзиллари бўйича тадқиқот ишларини олиб боришди. Натижада, мутахассислар сайёҳлар учун мамлакат ичида янги 300 тага яқин йўналишлар ишлаб чиқди ва таклиф қилди.Тадқиқотларда гидларнинг ҳам муайян йўналишлар бўйича берган таклифлари муҳим аҳамиятга эга бўлган. Мисол учун, олимларнинг машҳур китоблари ва маърузалари, ўз вилоятлари ҳақидаги билимлари асосида Термиз шаҳрида “Сурхондарё – Ўзбекистоннинг жанубий дурдонаси” рисоласи нашр этилди.Бундан ташқари, туризм ва маданий мерос вазири ўринбосари Улуғбек Аъзамовнинг сўзларига кўра, тез орада сайёҳлик йўналишларининг умумий каталоги кенг жамоатчиликка тақдим этилади. Бу борада ижтимоий тармоқларда ҳам маълумотлар олиш мумкин.Туризмни ривожлантириш Институти сайёҳлик йўналиши учун кадрлар тайёрламоқда. Бунда шунингдек, илм-фан билан ҳам шуғулланишади. Институт ходимлари “Ўзстандарт” агентлигига “гид”, “гид-кузатувчи” ва “экскурсовод” мутахассисликлари бўйича давлат ва касбий стандартлар тақдим этган.Шунингдек, институт мутахассислари томонидан янги форматдаги “Экскурсия фаолиятини ташкиллаштириш ва технологиялар” номли услубий қўлланма тайёрланиб, патентланди.“Ушбу ўқув қўлланма биринчи навбатда коллеж ўқувчиларига мўлжалланган”, - дейди Дилбар Абдуллаева.“Савдо қилишни ўргатаман”Қандай вазият бўлмасин, сайёҳлик агентликлари аввалги фаолиятларига қайтмоқда, чунки дунёнинг турли бурчакларидан, жумладан, Россиядан ҳам сайёҳлар яна Ўзбекистонга ташриф буюришмоқда. Туризм ва маданий мерос вазирлиги 2021-йилда Ўзбекистонга энг кўп сайёҳлар Қирғизистон, Қозоғистон, Тожикистон, Афғонистон ва Россиядан келганини маълум қилди.Ўтган йили республикага Россиядан 139 мингдан ортиқ сайёҳлар ташриф буюрган. Жорий йил январь ойи натижаларига кўра, сайёҳлар сони 16 мингдан ортиқ бўлган. Ташриф буюрувчилар оқими тикланаётганига қарамай, гидлар билан боғлиқ вазия ҳамон мураккаб бўлиб қолмоқда.Президентнинг ўзини ўзи банд қилиш ҳақидаги фармони қийин вазиятдан чиқишга кўмак берди, дейди у. Гиднинг айтишича, барча ҳам ушбу фармон ҳақида маълумотга эга эмас.Ўзини банд қилишни истаган фуқаролар шуғулланиши мумкин бўлган фаолият турларига гидлар (гид-таржимонлар), экскурсия гидлари ва гид инструкторлари хизматлари ҳам киради.Унинг айтишича, у сайёҳларга пойтахт бўйлаб эскурсиялар ташкиллаштиради. Таъкидлашича, россиялик меҳмонларга пойтахтдаги ҳамма нарса қизиқ.“Агар бозорга кириб қолсак, мен қаерда нима сотилиши ҳақида сўзлаб бераман, савдо қилишни ўргатаман. Ва албатта, ош марказларига ҳам борамиз. У ерда сайёҳлар миллий таомнинг қандай тайёрланишини ўз кўзлари билан кўришлари, тасвирга олишлари мумкин”, - дейди у.Ирина Гузееванинг сўзларига кўра, қаерда бўлмасин, одамларнинг рус тилида сўзлашишлари россиялик сайёҳларни ҳайратга солади. Баъзи сайёҳлар экскурсия вақтида ёнида луғат олиб юради, аммо кейинчалик унинг умуман керак эмаслигини тушунишади. Шу сабабли Ўзбекистон русийзабон сайёҳларни кўпроқ жалб қилади.\nЎзбекистонда ички туристик йўналишлар сони кўпайди. 28 февраль куни Тошкентда бўлиб ўтган Гидлар Форумидан маълум бўлишича, бу соҳадаги ягона янгилик эмас. Тафсилотлар – Sputnik материалида.\n21 февраль – Бутунжаҳон экскурсоводлар куни муносабати билан Тошкентда Халқаро гидлар форуми бўлиб ўтди. Байрам 1990-йиллардан буён нишонланади. Ўзбекистонда форум беш йилдан буён ўтказилади. Бу мамлакатда фаолият юритаётган гидлар муаммоларига эътибор қаратилаётганидан дарак.\n300 та йўналиш\nҲеч кимга сир эмас, пандемия туризм соҳасига жиддий зарба бўлди. Гидлар, экскурсоводлар ишсиз қолди. Бироқ Туризмни ривожлантириш Институти гидлар мураббийи Дилбар Абдунабиеванинг таъкидлашича, бундан ҳеч ким тушкунликка тушмаган.\n“Ўқувчи топа олмаган гидлар бошқа соҳадан кетди. Кимдир сабзавот етиштирди, савдо-сотиқ билан шуғулланди, яна кимдир мустақил тарзда хорижий тилларни ўрганди”, - дейди мураббий.\nБундан ташқари, пандемия даврида гидлар ва сайёҳлик компаниялари Ўзбекистоннинг янги манзиллари бўйича тадқиқот ишларини олиб боришди. Натижада, мутахассислар сайёҳлар учун мамлакат ичида янги 300 тага яқин йўналишлар ишлаб чиқди ва таклиф қилди.\nТадқиқотларда гидларнинг ҳам муайян йўналишлар бўйича берган таклифлари муҳим аҳамиятга эга бўлган. Мисол учун, олимларнинг машҳур китоблари ва маърузалари, ўз вилоятлари ҳақидаги билимлари асосида Термиз шаҳрида “Сурхондарё – Ўзбекистоннинг жанубий дурдонаси” рисоласи нашр этилди.\nБундан ташқари, туризм ва маданий мерос вазири ўринбосари Улуғбек Аъзамовнинг сўзларига кўра, тез орада сайёҳлик йўналишларининг умумий каталоги кенг жамоатчиликка тақдим этилади. Бу борада ижтимоий тармоқларда ҳам маълумотлар олиш мумкин.\nТуризмни ривожлантириш Институти сайёҳлик йўналиши учун кадрлар тайёрламоқда. Бунда шунингдек, илм-фан билан ҳам шуғулланишади. Институт ходимлари “Ўзстандарт” агентлигига “гид”, “гид-кузатувчи” ва “экскурсовод” мутахассисликлари бўйича давлат ва касбий стандартлар тақдим этган.\nШунингдек, институт мутахассислари томонидан янги форматдаги “Экскурсия фаолиятини ташкиллаштириш ва технологиялар” номли услубий қўлланма тайёрланиб, патентланди.\n“Ушбу ўқув қўлланма биринчи навбатда коллеж ўқувчиларига мўлжалланган”, - дейди Дилбар Абдуллаева.\n“Савдо қилишни ўргатаман”\nҚандай вазият бўлмасин, сайёҳлик агентликлари аввалги фаолиятларига қайтмоқда, чунки дунёнинг турли бурчакларидан, жумладан, Россиядан ҳам сайёҳлар яна Ўзбекистонга ташриф буюришмоқда. Туризм ва маданий мерос вазирлиги 2021-йилда Ўзбекистонга энг кўп сайёҳлар Қирғизистон, Қозоғистон, Тожикистон, Афғонистон ва Россиядан келганини маълум қилди.\nЎтган йили республикага Россиядан 139 мингдан ортиқ сайёҳлар ташриф буюрган. Жорий йил январь ойи натижаларига кўра, сайёҳлар сони 16 мингдан ортиқ бўлган. Ташриф буюрувчилар оқими тикланаётганига қарамай, гидлар билан боғлиқ вазия ҳамон мураккаб бўлиб қолмоқда.\n“Пандемиягача биз сайёҳлик фирмалари билан шартномалар тузар эдик. Айни пайтда улар бизга хизмат таклиф қила олмаяпти, чунки сайёҳлар оқими ҳали буткул тикланганича йўқ. Шу сабаб ишлаш учун гидлар бошқа йўлларни топиши керак”, - дейди россиялик сайёҳлар билан ишловчи тошкентлик гид Ирина Гузеева.\nПрезидентнинг ўзини ўзи банд қилиш ҳақидаги фармони қийин вазиятдан чиқишга кўмак берди, дейди у. Гиднинг айтишича, барча ҳам ушбу фармон ҳақида маълумотга эга эмас.\nЎзини банд қилишни истаган фуқаролар шуғулланиши мумкин бўлган фаолият турларига гидлар (гид-таржимонлар), экскурсия гидлари ва гид инструкторлари хизматлари ҳам киради.\n“Ҳозир Ўзбекистонга келаётган учта одамдан иборат бўлган россиялик оила сайёҳлик операторини қидирмайди. Чунки улар сайёҳлик фирмаларига ҳам қандайдир фоизда пул тўлаш кераклигини яхши билади. Шунинг учун ўзлари билет сотиб олишади, меҳмонхонада жой банд қилишади ва гид қидиради. Бизларни, яъни гидларни махсус сайтдан топиш мумкин. Сайтда биз ўзимиз рўйхатдан ўтамиз ва сайёҳлар билан келишиб оламиз. Агар икки томон ҳам рози бўлса, сайтдан гиднинг телефон рақамларини билиб олиш мумкин”, - дейди Ирина Гузеева.\nУнинг айтишича, у сайёҳларга пойтахт бўйлаб эскурсиялар ташкиллаштиради. Таъкидлашича, россиялик меҳмонларга пойтахтдаги ҳамма нарса қизиқ.\n“Агар бозорга кириб қолсак, мен қаерда нима сотилиши ҳақида сўзлаб бераман, савдо қилишни ўргатаман. Ва албатта, ош марказларига ҳам борамиз. У ерда сайёҳлар миллий таомнинг қандай тайёрланишини ўз кўзлари билан кўришлари, тасвирга олишлари мумкин”, - дейди у.\nИрина Гузееванинг сўзларига кўра, қаерда бўлмасин, одамларнинг рус тилида сўзлашишлари россиялик сайёҳларни ҳайратга солади. Баъзи сайёҳлар экскурсия вақтида ёнида луғат олиб юради, аммо кейинчалик унинг умуман керак эмаслигини тушунишади. Шу сабабли Ўзбекистон русийзабон сайёҳларни кўпроқ жалб қилади.


Тавсия қиламиз. Робин ван Персидан ажойиб катта интервью / CHAMPIONAT.asia\nТавсия қиламиз. Робин ван Персидан ажойиб катта интервью\nТеглар : Арсенал Манчестер ЮнайтедРобин ван Перси\nБарчамиз бироз ғалати кунларни бошимиздан ўтказаётган пайтда "Манчестер Юнайтед"нинг собиқ ҳужумчиси Робин ван Перси билан суҳбатлашамиз.\nФевраль ойининг оҳирларида "қизил иблислар" ва Нидерландия термаси собиқ футболчиси Роттердамдаги Паненка кафесида кўриниш берди.\nОддийгина кийиниб олган Робин кафега таббасум-ла ташриф буюрди. Ван Перси ҳам тезлик билан кофени ичиб, катта интервьюга тайёргарлик кўрди. Дастлаб у "Манчестер Юнайтед"даги ҳаёти ҳақида гапирди. Сер Алекс бошчилигида жамоада ўтказган илк мавсумини у қайта дунёга келишига қиёслади.\n- Агентингиз Сизга: "Робин, сенга "Манчестер Юнайтед"дан қизиқишлар бор", деганида ичингизда қандай ҳиссиётлар ўтди?\n- Олдимда яна 2 вариант бор эди - "Ювентус" ва "Манчестер Сити". Шундай паллада сиз доимо таклифларнинг ижобий ва салбий томонларини кўриб чиқасиз. Бироқ менда "Манчестер Юнайтед" ва Сер Алекс Фергюсон борасида доимо ижобий хотиралар бор эди. Таркибга аҳамият берсангиз, таркибда Видич, Фердинанд, Гиггз, Кэррик каби ажойиб ва ғолиблик, жанговорлик ҳисси юқори футболчиларни кўришингиз мумкин.\n"Патрис Эвра ҳақиқий етакчи эди. 2 йил давомида унинг тўғрисида ўтирганман. Унинг мақсади - ғолиблик ва доимо жамоадошларига позитив энергия бериш..."\nБундай футболчилар билан ўйнаш мен учун фаҳр бўлган. Ундан ташқари, жамоага кириб келган илк даврларимни ҳам эслайман. 8 йил давомида "Арсенал" таркибида ўйнаб, уларга кўп бора рақиб сифатида ўйнаган бўлсам-да, мени тезда қабул қилишди. Юқорида мен исмлари айтган футболчилар эса "Юнайтед" менинг уйимдек бўлиши учун қаттиқ интилишди. Гарчи "Арсенал"дан "Юнайтед"га ёш футболчи сифатида ўтмаган бўлсам-да, олдимга катта мажбуриятлар қўйилганди. 2012 йили "Манчестер Юнайтед" таркибига қўшилгандим, жамоадаги энг тажрибали футболчилардан бўлмаганлигим учун ўз ўйиним ва жамоамга ёрдамимга катта эътибор беришим керак эди. Ҳар бир жамоада етакчи футболчилар бор. Манчестерда Пол Скоулз, Райан Гиггз, Майкл Каррик, Неманья Видич, Рио Фердинанд кабилар жамоанинг бошлиқлари бўлишган. Майдон ва майдондан ташқаридаги барча ишларни улар назорат қилишарди.\n- "Манчестер Юнайтед"да қандай кўникмаларга эга бўлдингиз, Сер Алекснинг ҳаёти ва Сиз айтган 5 футболчи ҳақида ўзингиздан эшитсак...\n- Ҳа, бундай ажойиб, барча нарсани юта олиши мумкин бўлган коллективнинг бир бўлаги бўлиш ҳам ёқимли. Улар Европа чемпионлар лигасини, Англия Премьер-лигасини ютишган. 2 йил давомида улар билан фаолият олиб бордим. Жамоанинг ғолиблик мақсади умуман ўзгармайди. Манчестерга ўтиш эса ойнани кўтариб юришдек гап, буни синдириб қўймаслик керак. Машғулотдаги интенсивлик юқори даражада. Ҳаттоки енгил машғулотларда ҳам йигитлар юракдан ишлашарди, ғолиблик ҳисси юқори эди. Машғулотда иккига беш ҳолатда ҳам ўша 2 киши ютқазиб қўймаслиги керак. Улар доимо бир-бирини олдинга етаклар ва ривожлантиришга интилишарди, бу эса менга жуда ҳам ёқарди. Ушбу футболчилар менинг ўзимни кўрсатишимда ҳам катта кўмак беришган.\n"Гиггз энг зўр футболчилардан бири эди, кўп югурарди ва катта масъулиятни бўйнига оларди. У 39 ёшда! У йога билан шуғулланарди ва футболсиз яшай олмасди"\n"Арсенал"га илк ўтган кунимда ҳам шундай ҳиссиётлар мени кезиб юрарди. У ерга ёш футболчи бўлиб борганман. Бергкампнинг ўйинларини кўриб: "Ух! Ажойиб!". Бунақасини ҳам кўрмаганман. Тьерри Анри, Робер Пирес, Фредди Юнгберглар ҳақида ҳам шундай дея оламан. 8 йил давомида катта тажриба олдим ва Сер Алекснинг назарига тушдим. Пол Скоулзнинг ўйинларини кўриб, уни маҳлуққа ўхшатардим. "Бундай сифатли ўйинни ҳали кўрмаганман"... Райан Гиггз эса ўйин давомида тўпни бармоғи билан кўрсатган жойига тепиб ташлаб бера оларди, мўъжиза! Уларни машғулотда кўриш жуда ҳам қизиқарли бўлган. Исталган футболчи ўз даражасидаги клубга ўтади. Сер Алекс бошчилигидаги "Манчестер Юнайтед"да эса ақлбовар қилмас куч бор эди.\n- Кимнинг ўйинларини кўпроқ мақтайсиз?\n- (Кулади) Бунга жавоб бериш жуда ҳам қийин. Чунки таркибнинг деярли барча футболчилари ўзларининг конкрет вазифаларини бажаришарди ва ўзгача услубга эга эдилар. Барча футболчилар кучли бўлган, чунки клуб ичидаги табият доимо тоза бўлган ва ўз ҳамма ўз доирасини билган. Видич доимо метин бошини кураш бор жойга олиб борарди. Ғалаба учун барчасига тайёр эди. Фердинанд эса бошқачароқ ўйнарди, тўпга яқинроқ, ҳаводаги курашларда мағлуб бўлмас ва узун пасларни ажойиб тарзда амалга оширарди.\n"Фергюсон шундай дерди: "Яхши йигитлар. Агар чемпионатни ютмасангиз, мана шу икки аҳмоқ айбдор бўлади"\nҒалабага ўч ва ташна юраклар... Гиггз ўз ўйинлари билан доимо ёрқин таассурот қолдирар ва шерикларини қулай вазиятга чиқараверарди. Руни ўз услуби билан барчани хайрон қолдидарди, у рақибларига босим ўтказиш учун ҳар доим юқори кайфиятда бўларди. Патрис Эвра ўйин вақтида футболчиларнинг кайфиятини кўтариш учун баланд ва чиройли гапирарди. Ҳа, унинг сўнгги пайтлардаги видеоларини кўп кўряпман. Бироқ Эвранинг профессионаллиги ва супер ақлли йигит эканлигига шубҳа қилмайман. У 5 тилда гаплаша олади, шунингдек, корейс тилини ҳам билади. Унинг ташқи ҳусусиятлари ҳам қанчалик даражада профессионаллигини кўрсатади.\n- Райан Гиггзнинг профессионаллигини кўп бора айтдингиз. Бироқ у доим ҳам ундай бўлмаган. Бир байрамда у Ли Шарп билан урушиб қолган ва ўзгарган.\n- Сер Алекс футболчиларга қайси пайтда босим ўтказиш, қайси пайтда тартиб-интизомни тушунтириб қўйишни яхши билган.\n"Биз кеча ташкил қилдик, Фергюсон эса олдимизга расмларни отди: тунги соат 2, 3, мана 4 ҳам бўлди. Унинг барча гапларини эшитиб ўтирдик"\nИлк мавсумимда барчадан 15 очко олдинда эдик ва совринни ютиш учун "Манчестер Сити"га қарши баҳс олиб боришимиз керак эди. Агарда ютганимизда орадаги фарқни 18 очкогача етказиб олардик, аммо мағлуб бўлдик. Орадаги фарқ 12 очкони ташкил қилаётганди. Кўпчилик мураббийлар бундай паллада катта ташвиш қилмайди. Бироқ Ферги анчагина асабийлашаётганди. У ёнаётганди. Ўйиндан кейинги куни Фергюсон деворга икки футболчининг кўчада айланиб юрган расмларини илди. "Йигитлар, чемпионатни юта олмасак, шу икки футболчи айбдор бўлади", - деди у.\n- Уларнинг исм-шарифини айта оласизми?\n- Ҳа, биламан, лекин тўғриси айта олмайман (кулади). Ғалати ҳодиса бўлганди. Биз кеча ташкил қилдик. Бироқ Фергюсон келиб, уларнинг расмларини ташлаб, тунги соат 2, 3, 4га қадар сассиқ гаплар гапирган. У мақсадига эриша олмаганди, шу боисдан жаҳли чиқаётганди. "Чемпионатни юта олмаётганимиз сабаби уларнинг кўчада ўйинқароқлик қилиб юргани бўлади. Агарда шу ондан бошлаб, кўчада яна кимнидир шундай ишларни қилиб юрганини кўрсам, совринни қўлига ҳам ушлатмайман"\n"Кўплаб футболчилар Фергюсондан қўрқишарди. Бироқ Ферги ўзидан қўрққан футболчиларга меҳрибонроқ бўларди. Агарда унинг бир жаҳли чиқса, бир ҳафтада ҳам ўзига келмасди"\nУ шавқатсиз инсон эди. "Менга сенинг кимлигинг ҳам, қандай соврин ютганинг ҳам қизиқ эмас". Агарда сиз илк раунддан ўтишингиз керак бўлган битирувчи бўлсангиз, бундан ўтасиз. Бироқ кейинги босқичда сиз энг оғир сессияларни, машғулотларни бошлайсиз. 12 очко - катта фарқ. Кейинчалик "Вест Хэм" ва "Сток"ка қарши ўйинлардан кейин пешанадаги терни артиш учун вақт бўлди. Айтмоқчиманки, мураббий босим бериладиган вақтни ҳис қилиши керак. Сер Алекс эса зерикарли ўтган мавсумни шу тариқа ёндирганди.\n- Тони Блэрнинг айтишига кўра, Сер Алекс исталган клубда юқори натижаларга эриша олиши мумкин эди...\n- Бу фикрга қўшиламан. У майдонда ўйнайдиган 27 миллионернинг қалбини ёндира оладиган гапларни топа оларди. Ҳа, ўша 27 футболчининг барчаси энг яхшиси эканлигини ва бошқалардан бир бош устун бўлганини юрак-юракдан ҳис қилган. Қандай қилиб буни уддалаган экан-а?!\n"Одамлар сенинг ғоянгни яхши тушуниб олиши керак. Сер Алекс эса барчасини тўғри тушунтира олган"\n27 футболчининг деярли барчаси энг зўри бўлган. Мавсум давомида у йигитчиликда бўлиб турадиган доимий менежментни ўтказган ва барчани хурсанд қилиб, иштиёқ берган. У барчани бир нуқтада ушлаб турган. Айрим футболчилар ундан қўрқарди. Буни сезган Сер Алекс эса футболчиларни ажойиб тарзда бўшаштира оларди. Эртаси куни ҳали ҳам жаҳл отидан тушмаган бўлса, жуда ҳам жиддий бўлиб оларди. У сабзи ва буюмлар ёрдамида жонглёр қила оладиган ажойиб мураббий бўлган. У қачон қатъий ёки қатъийроқ бўлишни, қачон футболчини қучоқлаб, овунтира олишни билган.\n- У билан гаплашган илк кунингизни эслай оласизми? Брайан Лаудруп 1998 йилда "Челси"га оғзаки келишув берганидан кейин Фергюсон унга қараб: "Мен бошқа жойда эдим, сиз "Манчестер Юнайтед"га ўтдингизми?", - деб сўраган экан.\n- Ҳудди Брайан каби яхши эслайман: ажойиб суҳбат бўлган. У менинг "Манчестер Юнайтед"даги вазифаларимни тушунтириб берган, барчаси илк гаплардаёқ тушунарли бўлган. У мени жамоада қандай ўйинчи сифатида кўришини ва нималарни кутаётганини яхшилаб миямга қуйган. Раҳбар ёки сардор бўлишидан қатъий назар сиз ўзингизни яхши тутишингиз керак. Одамлар сизнинг ғоянгизни тушуна олиши лозим. Сер Алекс эса барчасини тўғри тушунтира оларди.\n"Сер Алекс истеъфога чиқишини айтганида барча мухлислар "Юнайтед"га оғир бўлишини кутганди. Бу ҳам худди Арсен Венгернинг "Арсенал"дан кетишига ўхшайди"\n- У 2013 йилда истеъфога чиққанидан кейин нималар ўзгарди?\n- Бўшлиқ... Ҳаттоки Гиггз ҳам фаолиятини якунлаши борасида бир тўхтамга кела олмай қолди. Скоулз ҳам Фердинанд ҳам унинг кетишига кўника олмади. Чунки томонлар неча йиллар давомида бирга ишлашганди.\n"Манчестер Юнайтед" ҳам "Арсенал" билан бир ҳил ҳолатда. Икки жамоа ҳам тўхтаб қолган"\nЖамоага ўтаётганимда Сер Алексга саволлар берганман: "Режаларингиз қандай? Яна қанча ишлайсиз? У эса камида 3 мавсум яна ишлашга тайёрлигини айтганди. Шу боисдан "Манчестер Юнайтед"га ўтгандим. Бу ҳаёт, мураббийлар келади, кетади, футболчилар ҳам жамоаларини ўзгартиради... Ҳар қандай ҳолатда ҳам биз олдинга қараб интилишимиз керак. Сер Алекс истеъфога чиқишини айтганида барча мухлислар "Юнайтед"га оғир бўлишини кутганди. Бу ҳам худди Арсен Венгернинг "Арсенал"дан кетишига ўхшайди. Агарда бир инсон бир клубдаги катта бир ҳаётини ҳаётга муҳрласа, ундан кейинги вароқда албатта бир бўшлиқ юзага келади. Клуб ва футболчилар эса ўзларига келиб олиши учун вақт керак бўлади.\n- Факт шундаки, Фергюсон кетганидан кейин "Манчестер Юнайтед" юқори натижаларга эриша олмади ва ҳали ҳам катта камчиликларга эга.\n- Шундай. МЮ каби клуб учун мураббийларни доимо алмаштириш ҳам ноидеал иш. Ҳар бир янги мураббий ўзининг янгича фалсафасини олиб киради, янги футболчилар кўпаяди, ўз одамларини олиб келади. Булар эса вазифани қийинлаштиради.\n"Манчестер Юнайтед"нинг ҳозирги вазифаси эса Сульшернинг ўз фалсафасини жамоага сингдириши бўлмоқда. Ҳа, унинг ўзгача услуби бор.\nФергюсон бор вақтида "Манчестер Юнайтед"да барқарорлик бор эди. Агарда жамоа олдинги ҳолатига қайтишини исташса, Сульшерга вақт ва имконият берилиши керак. Ҳар 2 йилда мураббийни ўзгартириш эса вазифаларга эришишни қийинлаштираверади. Фергюсоннинг "Манчестер Юнайтед"даги илк йиллари анчагина оғир ўтган. Ҳозир эса клуб "Ливерпуль" каби бир таркибни ушлаб қолишни ўрганиши керак. Айни дамда "Ливерпуль" ва "Манчестер Сити" "қизил иблислар"дан бир-икки қадам олдинда. Нимага? Чунки уларнинг коллективи анчагина қадрдон бўлиб қолди ва лойиҳа ҳам узоқ йиллик. "Манчестер Юнайтед" эса "Арсенал" билан бир хил ҳолатда, улар лойиҳани ўзгартиришлари керак. Менимча, "канонирлар" Артета билан биргаликда янги ҳаётни бошлай олишади. Чунки Микель "Арсенал" кийиниш хонаси ҳолатини яхши билади.\n- Балки "Манчестер Юнайтед" бизнес-марказига айланиб қолгандир?\n- Фергюсон даврида клубнинг ижтимоий тармоқларига катта эътибор қаратилмасди. У кетганидан кейин молиявий аспект бўйича кўпроқ ишланди. Фергининг кетиши клубнинг шу борадаги ишини ўзгартирди. Клубда ҳомийлар кўпайди ва улар трансферлар учун пул ажрата бошлашди. Маошлар ҳам ошди.\n"70 минг инсон стадионда сенинг исмингни қўшиқ қилиб айтиши - фантастик ҳиссиёт"\nОрадан 5-6 йиллар ўтди, футбол эса бошқача ривожланиш йўлидан кетди. "Ливерпуль" билан солиштирадиган бўлсак, у олиб келган футболчилар клуб маркетинги, лойиҳаси ва асосийси Клоппнинг тактикасига мос тушади. "Манчестер Юнайтед"да эса юлдузларни жамоага олиб келиб, унинг атрофида ўйинни ташкиллаштиришни исташмоқда. Бу ҳам ёмон эмас. Бироқ ҳавфли. Ўша етакчи жароҳат олиб, сафдан чиққан тақдирда, жамоанинг изчиллиги йўқолади. Солиштирадиган бўлсак, "Ливерпуль"нинг коллективлик ўйини "Юнайтед"никидан юқори. Жамоани футболчи эмас мақсад бирлаштириб туриши керак. "Манчестер Юнайтед"нинг ҳозирги вазифаси Сульшернинг ўз фалсафасини жамоага сингдириши бўлмоқда. Ҳа, унинг ўзгача услуби бор.\n- "Манчестер Юнайтед"да 3 йил давомида дарвозабон бўлишга рози бўлармидингиз? Болалигимда Рууд ван Нистелройнинг голларини ва "Олд Траффорд" "Рууд, Рууд, Рууд", деб бақираётганини кўрганман. Унинг МЮ либосидаги ўйинларини кўрганмисиз?\n- Ҳа, бу ажойиб ҳиссиёт. Мухлислар билан муносабатимиз ажойиб бўлган.\n"Фергюсон доимо: "Ҳавотир олманг, у қайтади", дерди"\nГол урганимда улар менинг исмимни айтиб, қўшиқ куйлашарди. Рууд ва "Олд Траффорд" ўртасидаги бу муносабатни тасвирлаш жуда қийин. Улар сизга куч беради, сиз эса улар учун жонингизни қурбон қилишингиз шарт. "Ливерпуль" ёки ЕЧЛ доирасидаги ўйинларда мухлислар доимо рақибларга катта босим беради. 70000 инсон сенинг исмингни қўшиқ қилиб куйлаши - ажойиб ҳиссиёт.\n- Илк мавсумингизда 2 ой давомида гол ура олмагандингиз...\n- Бу жуда оғир дам эди. КПРга қарши ўйиндаги жароҳатдан кейин белимда оғриқлар пайдо бўла бошлади. Баҳона қилмайман, оғриқ қолдирувчи воситалар ёрдамида ўйинларда қатнашганман.\n"Арсенал"да барча бир оила бўлиши шарт эди"\nҲаттоки кўча футболида ҳам гол ура олмай қолгандим. Парадоксни қарангки, "Сток"ка қарши ўйиндан кейин барчаси ўзгариб кетди. Бир қанча вақт давомида ўзимда камчиликлар сездим ва ўзимга ишонмай ҳам қолгандим. Ўшанда Фергюсон доимо: "Ҳавотир олманглар, у қайтади", дерди. У менга босим ўтказмаган. Навбатдаги голимдан кейин ичимдаги олов қайтди.\n- "Манчестер Юнайтед"даги 3 мавсумингиз давомида сиз фақатгина клуб эмас, бутун бир шаҳар учун ўйнагандек бўлдингизми?\n- Мен гигант клубга, ўз шаҳри, давлатидан ташқарида ҳам мухлислари кўп бўлган клубга ўтганимни билгандим. Осиё ёки Австралияда бўладиган турнеларда буни яхшигина кўриб олганман. Бундай клубларда икки томонлама яхши кўриниш керак. Агарда ғалабага эришаверсанг, ҳаётинг яхши бўлади, олдингда чегара бўлмайди. Агарда мағлуб бўлаверсанг, қўлинг калталашади. "Арсенал"да барчамиз бир оила бўлишимиз шарт эди. Натижалар бўлмаса, улар сизга руҳий томонлама қувват беришни бошлашади. "Манчестер Юнайтед" эса барча ўз аравасини ўз тортиши шарт. Бу ҳам ўзига ҳос яхши йўналиш.\nРобин ван Перси, 2020 йил 26 февраль\nМанба\t: sofoot.com\nСтерлинг “Ман Сити”ни фақат бири клуб туфайли тарк этиши мумкин 6\nЎзбекона услубдаги "Ман Сити", тарихни ёдга олган "Ливерпуль"... АПЛнинг асосий клублари либосларидаги ўзгаришлар 3\n"Арсенал" Жорж Флойднинг ўлими ҳақида: "Биз расизмга қаршимиз" 2\n"Арсенал" Обамеянг билан шартномани узайтиришга ҳаракат қилмоқда 2\n31 мар 21:28:32\n2014 йил Испанияга супер гол урганди. Осмонларда учиб юрган))\n03 апр 22:37:02\ntop xujumchi edi raxmat robin van persie\n02 апр 12:13:13\nAkhmedjan Bakhtiyorovich Boboev\nAjoyib o'yin uslubiga ega. Men uchun Van Persie Messi va Ronaldudan ham yaxshi. U mening kumirim. (Kaka ham)\n02 апр 11:01:54\nman uchun san xoin xolos\n31 мар 21:44:03\nraqib bögan xar doim lekin ajoyib öyinchi qattu xurmat qilaman\n31 мар 21:25:06\nAjoyib,takrorlanmas futbolchilardan biri.\nRaxmat sayt xodimlariga.


Криштиано Роналду: “Мен аллақачон футбол тарихига кириб улгурганман” / CHAMPIONAT.asia\nКриштиано Роналду: “Мен аллақачон футбол тарихига кириб улгурганман”\nTags : Реал МадридКриштиану РоналдуПортугалия\n“Реал” ҳужумчиси Криштино Роналду қўлга киритган ютуқлари ва янги йилдаги мақсадлари ҳақида тўхталди.\n“Мен ёшлигимдан футбол тарихига кириш учун ҳаракат қилганман. Болалигимдан шунчаки футболчи эмас, балки юлдузга айланиш ва доим энг яхши бўлишга интилганман. Ва мен бунга эришдим.\nҚўлга киритган совринларим ҳам сўзларимга далил бўла олади. Қўлга киритган барча ютуқларим – кубоклар, шахсий кўрсаткичлар, статистик рекордлар... Мен бу билан фахрланаман ва бу мени шу пайтгача қандай ишлаб келган бўлсам, яна шундай ҳаракат қилишга ундайди.\n-Бир неча йиллардан буён юқори савияда ўйин кўрсатишингизнинг сабаби нимада?\n-Буни ҳеч қандай сирли жойи йўқ. Бу тинимсиз ва машаққатли меҳнат маҳсули. Қолаверса, мен кўплаб ютуқларимни қўлга киритишиим мумкин бўлган клубда тўп тепаяпман. Терма жамоа ҳақида ҳам шундай фикр билдиришим мумкин.\n-2017 йилда олдингизга қандай мақсад қўйгансиз?\n-Мақсадим ўша ўша. Олдинда янги чақириқлар. Янги совринлар учун кураш. Кўпроқ голлар киритиш. Мен жамоамнинг янги муваффақиятларига ҳисса қўшиш билан бирга шахсий кўрсатикичларимни ҳам янада яхшилаш ниятидаман.\n-2017 йилда Конфедерациялар кубоги ўтказилади. Бу Португалия терма жамоаси ва сиз учун қандай аҳамиятга эга?\n-Португалия илк бор мазкур турнирда қатнашиш ҳуқуқига эга бўлди. Бу унутилмас турнир бўлишига ишонаман. Албатта, бу мусобақада ғолиб чиқиш ниятидаман. Аммо буни амалга ошириш осон эмаслигини биламиз. Биз билан бирга мазкур турнирда дунёнинг энг яхши жамоалари ҳам иштирок этади. Футболда ҳамма нарса содир бўлиши мумкин,-дейди Роналду.\nSource\t: Fifa.com


Фориш туманида болаларни ҳимоя қилиш куни байрами нишонланди » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туманида болаларни ҳимоя қилиш куни байрами нишонланди\n01 июнь 2019 йил\nФориш туман аҳоли дам олиш марказида 1 июнь – Халқаро болаларни ҳимоя қилиш куни муносабати билан «Баркамол авлод – Ватан таянчи» байрам тадбири ташкил этилди.\nТадбирда туман ҳокими Абдивали Мустанов иштирок этиб, болажонларни ва уларнинг ота-оналарини байрам билан табриклади. Байрам тадбирида «Миллий ўйинчоқлар» фестивали, болаларнинг тасвирий ва миллий санъат кўргазмаси, «Соғлом авлод» болалар мусобақаси, «Қадрият, урф-одат, анъана ва болалар» фестивали, «Зукко китобхон» интеллектуал танлови каби ўндан ортиқ тадбирлар ташкил этилди.\nКам таъминланган, боқувчисини йўқотган 150 нафар ўғил-қизларга туман ҳокимлигининг байрам совғалари топширилди. Болажонлар музқаймоқ ва турли ширинликлар билан сийланди. Байрм муносабати билан ўтказилган мусобақаларда болалар фаол иштирок этди. Яхши натижаларга эришган болажонларга байрам совғалари улашилди.\nБайрам тадбирида Тошкентдан ташриф буюрган «Ёш томошабинлар» театри санъаткорлари, 1, 2, 3, 4-мактабгача таълим муассасалари тарбияланувчилари байрам концерти ва турли эртаклардан саҳна кўринишлари намойиш этди.\nФориш туманида Наврўз байрами ўтказилди


GM яримўтказгичлар етишмовчилиги сабабли учта заводини тўхтатади\nФан-техника 19:27 / 04.02.2021 10549\nАмериканинг General Motors компанияси яримўтказгичлар етишмовчилиги сабабли АҚШдаги учта заводи ишини тўхтатади ва Жанубий Кореядаги заводи фаолиятини икки бараварга секинлаштиради.\nХабар қилинишича, Канзас, Онтарио ва Сан-Луис Потосидаги заводлар келаси ҳафтада фаолиятини тўхтатади.\n"Жаҳон автомобил саноати учун яримўтказгичлар етказиб бериш ҳажми жуда ўзгарувчан бўлиб қолмоқда. Ҳозирда умумий оқибатларни баҳоламоқдамиз, аммо эътиборимиз энг талабгир маҳсулотларимизни ишлаб чиқаришни сақлаб қолишга қаратилган", дейилади компания хабарида.\nGM январ ойида яримўтказгичлар етишмовчилиги оқибатларини ҳис қилаётганини билдирганди. Микросхемалар автомобилларнинг турли унсурларини ишлаб чиқаришда қўлланилади ва электромобиллар ишлаб чиқарилиши кенгайиши натижасида уларга бўлган талаб ошмоқда.\nКомпания электромобиллар ишлаб чиқаришга 27 млрд доллар инвестиция киритиши ва 2025 йилда 1 млн дона электромобил сотишни режалаштирганини маълум қилган. GM шунингдек, 2035 йилга келиб бензин ва дизелда юрадиган автомобиллар сотишни тўхтатишини эълон қилган.


ИРОҚЛИК ВРАЧНИНГ ҚАЛБ ФАРЁДИ: «ОНАМНИ ЎЗ ҚЎЛИМ БИЛАН ЎЛДИРДИМ, ХУДО!!!» - 28 Июля 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Июль » 28 » ИРОҚЛИК ВРАЧНИНГ ҚАЛБ ФАРЁДИ: «ОНАМНИ ЎЗ ҚЎЛИМ БИЛАН ЎЛДИРДИМ, ХУДО!!!»\nИРОҚЛИК ВРАЧНИНГ ҚАЛБ ФАРЁДИ: «ОНАМНИ ЎЗ ҚЎЛИМ БИЛАН ЎЛДИРДИМ, ХУДО!!!»\nИроқ пойтахти Бағдод шаҳридаги шифохоналардан бири врачи яқинда онасидан айрилди. Онанинг ўлимида эса у ўзини айбламоқда.\n— Онам тинчгина, хотиржамгина ўтирганди, — дейди врач. — Биз фарзандларининг дуои-жонини қилиб чарчамасди. Мен аҳмоқ бўлсам, уйга коронавирус юқтириб келдим-у, онамни ўлимга маҳкум этдим. Энди ўзимни қандай кечирай?..\nТўғри, бу врачни тушунса бўлади. Дунёда онани йўқотишдан ҳам оғирроқ юк бўлмайди. Лекин коронавирус юқиш-юқмасликни ундан сўраб ўтирмайди-ку! Шуларни ўйлаб, тақдирга тан берса яхши бўларди…\nЭслатиб ўтамиз, дунёнинг кўплаб давлатларидаги каби Ироқда ҳам коронавирус урчиб кетган. Шифохоналарга беморлар сиғмаяпти, янги қабристон ташкил этиб улгуришмаяпти. Фақат бир нарса бор-да. Ироқ 17 йил давомида уруш ўчоғи ҳисобланиб келган. Шунинг касрига мамлакат тиббиёти буткул издан чиққан.\nБағдод яқинидаги саҳрода коронавирус қурбонлари учун янги қабристон ташкил этилибди. Охирги икки ойнинг ўзида қабристонга 3000 дан ортиқ коронавирус қурбони дафн этилибди. Гўрковлик вазифасини Ироқ ҳарбийлари ўз зиммасига олган. Яқин-яқингача дунёда фаолияти тақиқланган «ИШИД» жангари каллакесарларига қарши қўлида қурол билан жанг қилган ҳарбийлар энди қуролни белкурак ва тиббиёт ниқобига алмаштириб, марҳумларни тупроққа топширмоқда.\nЎтганларни Оллоҳ раҳматига олсин! Қолганларга сабр берсин!\nКатегория: KUN YANGILIKLARI / ЯНГИЛИКЛАР / ХАБАРЛАР / HABARLAR / UZBEKISTAN 24 | Просмотров: 25 | Добавил: sherlarorg | Рейтинг: 0.0/0


РЕЖИМ ВИРУСИГА ЧАЛИНГАН ЖУРНАЛИСТ « Ўзбекистон Халқ Ҳаракати\nРЕЖИМ ВИРУСИГА ЧАЛИНГАН ЖУРНАЛИСТ\n16 July 2020 - 12:09\nБахтиёр Карим “Карантин”га олинганига 40 кундан ошибди. Карантин дегани ўзи” Қирқ кунлик”, яъни, Чилла дегани. Бошқача қилиб айтганда, Бахтиёр Каримнинг касаллик чилласи чиқиб бўлди. Унга кеча жавоб беришлари керак эди. Лекин бундай бўлмади. Уни коронавирус ташхиси билан даволанаётганини билдиришганди. Коронавирус деган бало 14 кунда, ана борингки, 28 кунда даф бўлиши керак эди. Вирус даф бўлмабди.\nДемак, у коронавирус эмас, бошқа бир даҳшатлироқ “вирус”га чалинган. Мутахассисларимиз бу вируснинг моҳиятини, унинг келиб чиқишини, илдизини аниқлай олишмаяпти. Хитой вирусими, Амрико вирусими, бу ҳали ўрганилиши керак. Аниқ ташхис қўйилиб, тўлиқ даволамай туриб, вирус манбаини кўчага солиб бўлмайди. Худо кўрсатмасин, яна чиқиб олиб, бутун Ўзбекистон аҳолисига юқтирмасин бу балони. Нима бўлганда ҳам ундан эҳтиёт бўлиш керак.\nМенимча бу мараз давосиз бўлса керак, вирус Бахтиёр Каримнинг бутун вужудини эгаллаб олган бўлиши ҳам мумкин. Балки Бахтиёр Каримнинг ўзи” ВИРУС”дир. Унда уни умуман қўйиб юбормаслик керакдир. Йўлини қилиб, Карантин муддатини бир неча йилга чўзиш лозим. Ёки Жамшид Каримга (марҳум Президент Ислом Каримовнинг жияни) ўхшаб “Совет услуби”да уни “психушка”га жойлаштирган маъқул. Қамоққа тиқса ҳам бўлади-ю аммо шу филантроплар дод-вой солиб, дунёни бошларига кўтаришлари мумкин. Ўзи шусиз ҳам имижимиз дабдаласи чиқиб ётибди…\nХуллас, вирус ташувчиси Бахтиёр Каримнинг ташхиси аниқ: Икки томонлама “Патологик-сиёсий-амбициоз ўткир руҳий зўриқиш синдроми”, яъни, хаста ҳокимиятни эгаллаш васвасасига тушиб қолган. Тинчгина Адабиёт газетангни чиқариб, севги ҳақидаги ҳикоянгни ёзиб юравермайсанми, хўроз?! Нима қиласан сиёсатга аралашиб, партия тузиб, халқни тинчини бузиб?! Сиёсатни сиёсатчиларга қўйиб бер.\nСиёсат ловуллаб ёниб турган бир ўт, олов, оташ!\nУнга яқинлашсанг, куясан қўясан. Шу керакми санга?!\nРаҳматли Ҳожибой Тожибой бекорга айтмаган:” “Борма, куясан, яқинлашма, куясан, борма, дедим, куясан… Ана, кууйййдииинг!..”


Самарқандда енгил автомобиль ишлаб чиқарилади. Танишинг...\n27.11.2019 22:08 0 16978\nЎзбекистонда ишлаб чиқарилган Isuzu D-Max пикапининг тақдимоти бўлиб ўтди, деб хабар бермоқда «Халқ сўзи».\nЯнги автоулов 3 та модификацияда ва 7 хил рангда тақдим этилади. Сотувлар 2020 йил январь ойидан бошланади.\nМазкур автомобиль ҳам йўловчилар, ҳам юкларни ташиш учун бирдек қулай бўлиб, «универсал дизайн» концепциясини ўзида намоён этган.\n«2002 йилдан буён Isuzu D-Max пикапи бутун дунё бўйлаб Япониянинг Isuzu Motors компанияси томонидан ишлаб чиқариб келинмоқда, – дейди Самарқанд автомобиль заводи бош директори ўринбосари Хусен Қобилов. – Шу йиллар ичида у турли иқлим шароитларида миллионлаб километрлар босиб ўтди ва янада мукаммаллашди. Ўзбекистонда ишлаб чиқариш учун 2017 йилда Isuzu D-Max модификациясининг иккинчи авлоди танлаб олинди. Пикаплар экология талабларига мослиги ва тежамкорлиги билан ажралиб турувчи дизель ёқилғисида ишлайди. Ушбу модель шассиси Isuzu агрегатлари билан жиҳозланган бўлиб, ишлашнинг юқори кўрсаткичларини намойиш этади. Isuzu D-Max руль бошқаруви ва ғилдираклар осмаси ўртасидаги қўйилган мувозанати бўйича ўз тоифасидаги автомобиллар орасида энг яхшиси ҳисобланади. Ушбу автомобиль мураккаб йўл шароитларида ҳам мувозанат сақлай олиши кафолатланади».\nМамлакатимиз учун Isuzu D-Max учта модификацияда тақдим этилади:\nИкки қаторли кабина, 2 йўловчили ўриндиқ, 2,5 литрли двигатель ҳажми ва механик узатмалар қутиси бўлган D-Max Sahar;\nБир қаторли кабина, 4 йўловчили ўриндиқ, 2,5 литрли двигатель ҳажми ва механик узатмалар қутиси бўлган D-Max Oksus;\nИкки қаторли кабина, 2 йўловчили ўриндиқ, 2,5 литрли двигатель ҳажми ва автоматик узатмалар қутиси бўлган D-Max Irbis.\nПикапнинг юк кўтарувчанлиги 865-1100 кг.га тенг.\nАнъанавий равишда Isuzu автомобилларида ҳайдовчи ва йўловчиларнинг хавфсизлигига алоҳида эътибор қаратилади. Isuzu D-Max япон стандартларига мувофиқ юқори мустаҳкамликдаги пўлат кабина, энергияни юта олувчи олд қисм, ён зарбга чидамли планкалар ва таранг тортиб турувчи хавфсизлик ёстиқчалари билан жиҳозланган.\nПикапнинг ранглар хилма-хиллиги оқ, кумушсимон, металлик, кулранг металлик, обсидиан, кулранг, қора, кўк ва қизил рангларда тақдим этилган. Автомобиль интерьерида безашнинг қора элементлари, хромланган деталлар ва ушлаб кўрганда ёқимли материаллар уйғунлашади. Кенг эшиклари кабинага осон кира олиш, ичкарида эса йўловчиларни қулай жойлашишини таъминлайди.\nАвтомобиль нархи 270 - 380 млн. сўм оралиғида белгиланган.\nСамарқанд автомобил Isuzu D-Max


“IFO PZN” ҲАМДА “IFO UAN” ПРЕПАРАТЛАРИНИНГ САМАРАСИ БИР ҲАФТАДА КЎРИНДИ | Ифода - Биргаликда етиштирамиз\n“IFO PZN” ҲАМДА “IFO UAN” ПРЕПАРАТЛАРИНИНГ САМАРАСИ БИР ҲАФТАДА КЎРИНДИ\nНашир қилинган сана: 24.02.2021\n“IFODA” компаниясининг сурхондарёлик агрономлари Музработ туманидаги Шокир Алимовга қарашли 12 400 гектар майдонли “Бошоқли дон ғалла” кластерида “IFO PZN” ҲАМДА “IFO UAN” препаратлари синовини ўтказишди. Мазкур кластер ўзининг барча экин майдонларида компаниямиз маҳсулотларидан фойдаланади. Агрономлар бор билим ҳамда имкониятларини ишга солиб, 5 минг гектардан иборат ер майдонига экилган кечки ғаллага ишлов беришди. Ҳозиргача амалга оширилган чора-тадбирлар натижасида кечки ғаллаларда туплаш даражаси анча яхшиланган.\n“IFODA” компаниясидан мазкур кластерга бириктирилган вакил Зафар Ширалиевнинг сўзларига кўра, кечки ғаллада препарат қўлланилишидан аввал туплар сони иккита бўлган. Бир ҳафтадан сўнг туплаш миқдори 3-4 тага етган. Эртанги ғаллаларда эса “IFO PZN” ҲАМДА “IFO UAN” қўлланилгандан сўнг туплаш миқдори 8-10 тадан ошиб кетган ва бу натижа кластер раҳбари ҳамда бош агрономни жуда мамнун қилган.\nЗафар Ширалиев март ойида кластер ери учун уч марта ишлов бериш дастурини тузиб қўйди. Биринчи босқичда гербицидлардан Энтопик ва Энтостар плюс препаратларини қўллаш кўзда тутилган. Иккинчи босқичда эса занг касалига қарши Top krop препаратини гектарига 300 граммдан ишлатиш режалаштирилмоқда. Учинчи босқичда ҳосилни янада ривожлантириш учун Ҳосил, Ҳосил 20 20 ва Потех препаратларини қўллаш дастурга киритилган.\nЁШ ФЕРМЕРЛАР ЕРЛАРИ УЧУН “IFODA”МАҲСУЛОТЛАРИ ТАНЛАНДИ


Белгия портида Россияга олиб кириш учун рухсат этилган минглаб ҳашаматли автомобиллар қўлга олинди\nБелгия: санкциялар туфайли минглаб ҳашаматли автомобилларни Россия Федерациясига олиб кириш учун «ёпиб қўйди»\n24 Aprel 10:27 Жаҳон\nБЕЛГИЯ Зебрюгге МАШИНА порт РОССИЯ САНКЦИЯЛАР ҳашамат\nБелгиянинг Зебрюгге портида Россия Федерациясига қарши жорий қилинган санксиялар туфайли 8 мингга яқин люкс автомобиллар, хусусан, Mercedes, Cadillac ва Lexus-нинг сўнгги русумлари тиқилиб қолди. Бу ҳақда Зебрюгге автомобил терминали директори Марк Адриансенсга таяниб, The Wall Street Journal ёзмоқда.\nАдриансенснинг қайд этишича, у Россияда машиналарни ким сотиб олиши ва кимга тегишли эканлигини билмайди. Улар Осиёдан апрел ойининг биринчи ҳафтасида етиб келишди. Улар Россия Федерациясига жўнатилиши керак эди, аммо улар 50 минг евродан ортиқ қийматдаги автомобилларни экспорт қилишни тақиқловчи ҳашаматли тақиқ остида қолишди.\nЭҳтимол, машиналар турли бозорларда сотилади.\nШунингдек, рухсат этилган бошқа қатор товарлар ҳам портда “тиқилиб қолган”.\nЗебрюгге орқали йилига икки миллиондан ортиқ автомобил ўтади, бу транспорт воситаларини ташиш учун Европанинг энг йирик портларидан биридир.\nРоссия Беларус ҳудудини патрул қилиш учун ядро бомбардимончи самолётларини юборди\nКипр Дерипасканинг "олтин паспорти"ни бекор қилди


Мирзиёев Рустам Азимов эгаллаган лавозимни тугатди - BBC News O'zbek\nМирзиёев Рустам Азимов эгаллаган лавозимни тугатди\nImage caption Мирзиёев ва Азимов ҳокимият учун яширинча курашишган деб ишонилади.\nПрезидент Шавкат Мирзиёев Бош вазир ўринбосари — Макроиқтисодий ривожлантириш, таркибий ўзгартиришлар, хорижий инвестицияларни жалб этиш комплекси ва Макроиқтисодий ривожлантириш, таркибий ўзгартиришлар, хорижий инвестицияларни жалб этиш Йиғма ахборот-таҳлил департаменти раҳбари лавозимини тугатиш ҳақидаги қарорга имзо чеккан.\nШу йил июнига қадар ушбу лавозимни Рустам Азимов эгаллаб келган, ўтган ҳафта айни лавозимга Жамшид Қўчқоров тайинланганди.\n12 июнь куни имзоланган №ПП-3051 сонли қарорга мувофиқ, эндиликда Жамшид Қўчқоров раҳбари бўлган комплекс "Иқтисодий ривожлантириш, таркибий ўзгартишлар, инвестициялар, банк ва молия тизимини ислоҳ қилиш, эркин иқтисодий ва кичик саноат зоналари фаолиятини мувофиқлаштириш масалалари комплекси" деб аталади.\nВазирлар Маҳкамасининг ижро тизимидаги ўзгаришлар "иқтисодий ислоҳотларни чуқурлаштириш, ижро интизомини мустаҳкамлаш ва шахсий жавобгарлигини ошириш мақсади" билан тушунтирилган.\nҚарорга биноан Бош вазирнинг яна бир ўринбосари раҳбарлик қиладиган соҳа ўзгартирилган ва тўртта ахборот-таҳлил департаменти тугатилиб, ўрнига олтита янги департамент ташкил этилган.\n59 ёшли Азимовнинг 6 июнь куни эълон қилинган истеъфоси кўпчилик учун кутилмаган бўлган.\nОдатда ҳукумат таркибидаги ўзгаришларни шарҳламайдиган Ўзбекистондаги нашрлар Азимовнинг ҳукуматдан кетиши масаласига эътибор қаратган ва унинг ўзи кетдими ёки кетказилдими, деган саволларни ҳам кўтарган.\nТаҳлилчилар Ислом Каримов бошқарувининг сўнгги йилларида Мирзиёев ҳамда Азимов ўртасида сиёсий меросхўрлик учун яширин курашларнинг давом этиб келганини айтишган.\nАммо ўтган йил сентябрида Азимов Мирзиёевнинг президентликка номзодини қўллаб-қувватлаганди.\nБунинг ортидан ҳокимиятда Мирзиёев-Азимов тандеми юзага келиши ва Азимовнинг Бош вазир лавозимини эгаллаши ҳақида фаразлар айтилган.\nАммо Мирзиёев президент этиб сайланишидан кўп ўтмай, Азимов раҳбари бўлган Молия вазирлигини кескин танқид қилган.\nКейинроқ Президент Азимовни "ҳаётдан узилиб қолганлик" ва "молия-кредит тизимини барбод қилиш"да айблаган.\nТаҳлилчилар "Ўзбекинвест" компаниясининг раҳбари этиб тайинланган Рустам Азимовнинг лавозимда узоқ қолмаслигини башорат қилишмоқда.


Савдо илмига амал қилиш тақводандир - Hidoyat.uz\nСавдо илмига амал қилиш тақводандир\nАсосий саҳифа Мақолалар Савдо илмига амал қилиш тақводандир\nЧоп этилди Noyabr 29, 2020 Савдо илмига амал қилиш тақводандирda fikr bildirishni o'chirish\nХоразм вилояти бош имом-хатиби Хайруллоҳ АБДУЛЛАЕВ билан суҳбат\n– Ассалому алайкум, домла! Динимиз одамлар ўртасидаги турли-туман муносабат ва муомалаларда ҳамиша адолат, инсоф ва ҳалоллик бўлишини талаб этади. Шулардан бири савдо-сотиқдир. Маъқул кўрсангиз, шу мавзуда суҳбатлашсак…\n– Ва алайкум ассалом ва раҳматуллоҳ. Аллоҳ таоло бандаларини ўзаро савдо-сотиқ, олди-берди ўлчовларида ўзгалар ҳақига хиёнат қилмасликка буюрган. Бунга жуда диққат қилиш лозим. Чунки Раббимиз фазлу карами билан Ўзи ва бандаси ўртасидаги ҳақни кечиши мумкин. Аммо тенгсиз одиллигидан бир банданинг иккинчи бандага зулм билан ўтадиган ҳақини то ҳақдор кечмагунча кечмайди. Бу амрнинг нақадар жиддий эканига далил сифатида, ҳатто, Қуръони каримда Мутаффифун, яъни “Тарозидан уриб қолувчилар” номли сура нозил қилинган.\nМазкур сура бундай бошланади: «(Савдо-сотиқда ўлчов ва тарозидан) уриб қолувчи кимсалар ҳолига вой! Улар одамлардан (бирор нарсани) ўлчаб олган вақтларида тўла қилиб оладиган, уларга ўлчаб ёки тортиб берган вақтларида эса, уриб қоладиган кимсалардир” (1–3-оятлар).\nАллоҳ таоло яна бундай огоҳлантиради: “Аллоҳ савдони ҳалол, рибони ҳаром қилди” (Бақара сураси, 275-оят). “Эй мўминлар! Бирингиз бирингизнинг молингизни ноҳақ йўллар билан еманг. Ўзганинг молини фақат рози бўлиб савдо қилиш билан олгач, ейишингиз мумкин” (Нисо сураси, 29-оят).\nТижоратчи фойда кўришга умид қилган ҳолда, зарар кўриш хавфини ҳам бўйнига олиб иш бошлайди. Ҳаракат қилиб, одамларга керакли молларни олиб келади, сақлайди ва бошқа хизматларни бажаради. Шунинг учун тижорат – ҳалол меҳнатдир.\n– Пайғамбар алайҳиссалом ҳам, халифалари ҳам савдо билан шуғулланганлар. Қуръони каримда савдо илмини яхши билиб, амал қилишга чақириқлар тез-тез келишининг сабабларидан бири ҳам балки шудир?\n– Савдо илми, умуман ҳалол тижоратга доир келган оятлар ҳамма ва ҳар замон учундир. Тарихга назар ташла-сак, нафақат Расул акрам соллаллоҳу алайҳи ва саллам, балки у зотдан олдинги пайғамбарлар даврида ҳам бу илмга эътибор катта бўлган. Шуайб алайҳиссаломнинг қавми тарозу ва бошқа ўлчовларда бир-бирига хиёнат қилганлари учун Аллоҳ қилмишларига яраша бало юборди…\nАбдуллоҳ ибн Аббос розийаллоҳу анҳумодан ривоят қилинади: «Мен Расулуллоҳ соллаллоҳу алайҳи ва саллам ҳузурларида ушбу оятни ўқидим: “Эй одамлар, ердаги ҳалол, пок нарсалардан енглар” (Бақара сураси 168-оят). Шунда Саъд ибн Абу Ваққос туриб деди:\nШунда Набий соллаллоҳу алайҳи ва саллам унга бундай жавоб бердилар:\n– Эй Саъд, луқмангни ҳалол-покиза қил, дуоси мустажоб киши бўласан. Муҳаммаднинг жони қўлида бўлган Зотга қасам, қорнига ҳаром луқма туширган банданинг амалини Аллоҳ қирқ кун қабул қилмайди. Ҳаромдан семирган банданинг жойи дўзахдадир» (Имом Табароний ривояти).\n– Савдо-сотиқ инсонлар ўртасида фақат ўзаро мол айирбошлаш эмас, балки кишилар ахлоқини акс эттирувчи кўзгу ҳамдир. Савдода кишиларнинг тўғрисўзлиги, ваъдага вафодорлиги, омонатга содиқлиги каби кўплаб ахлоқий фазилатлар намоён бўлади…\n– Абу Саид Худрий розийаллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам бундай деганлар: “Ростгўй, омонатдор тижоратчи пайғамбарлар, сиддиқлар ва шаҳидлар билан биргадир” (Имом Термизий ривояти). Ҳадиси шарифда айтилганидек, улуғ зотлар билан бир сафда туриш, ҳақиқатан, олий даража ҳисобланади. Чунки мазкур сифатларга эга тижоратчи савдода фожирлик, алдамчилик ва хиёнатга йўл қўймайди. Агар у тақводор, яхшилик қилувчи ва ростгўй бўлмаса, бу дунёда ҳасрат чекади, охиратда шарманда бўлади. Савдогар шариат кўрсатмасига биноан йўл тутса, унинг тижорати ибодат саналади ва баракали бўлади.\nУлуғ зотларнинг биридан: “Обид устунроқми ёки омонатдор савдогарми?” деб сўралганида: “Омонатдор савдогар устун. Чунки молни сотиш ёки олиш пайтида шайтон уни тарозидан уриб қолишга, ёлғонга ундайди, у бунинг аксини қилиб, шайтондан устун келади”, деб жавоб берган.\nРасулуллоҳ соллаллоҳу алайҳи ва саллам буғдойни ҳўллаб, ёмғир тегди деб сотаётган одамга: “Ёмғир теккан бўлса, нега ташқарисига чиқариб қўймай, ичига яширдинг? Ахир, одамлар молингни яхши-ёмонини билиб, кўриб, ундан кейин харид қилсинлар-да. Кимки бизни алдаса, у биздан эмас”, деганлар (Имом Муслим ривояти).\nШунингдек, бозорда ўзининг нордон анорини сотиш учун юзига ширин анорни кесиб, “кўргазмага” қўйиш, сигирни бир икки кун соғмасдан, елинини шишириб бозорга олиб чиқиш, маҳсулотни намлаш эвазига оғирлаштириш, савдогар билан харидор ўртасига тушиб, гўё яхши маҳсулот олиб бераман деб сотувчи билан тил бириктириб, яроқсиз молни харидорга алдов йўли билан сотиб улуш олиш каби ишлар ҳалол эмас.\n– Бугунги кунда кўпчиликни қизиқтирган масалалар савдо-сотиққа тегишли бўлаётгани сир эмас. Бу борада вакиллик жамоатчилик орасида қандай тарғибот ишларини йўлга қўйган?\n– Вилоят вакиллигимиз ходимлари, имомларимиз ҳам вақти-вақти билан туман ва шаҳар бозорларида ҳалоллик савдога барака келтириши, савдо илми ва қоидалари ҳақида тарғибот ишлари олиб боришмоқда. Маҳаллий сайтлар, ижтимоий тармоқлар орқали ҳам долзарб мавзулар қаторида савдога оид мақолалар бериб боряпмиз. Имом-хатибларимиз халқимизнинг саволларига диний идора фатво ҳайъати фатволари, ҳанафий мазҳабимизнинг мўътабар асарлари асосида жавоблар бериб, савдо одобларини ҳам кенг тушунтириб келишяпти.\nАбдулатиф АБДУЛЛАЕВ суҳбатлашди.\nУйқудаги инсоннинг танаси чўзиладими?